text:
Duuɓi sappo e ɗiɗi hikka ko oo gorko sañkinoo e tanaa oto ɗo wiyetee Juunndu sara wuro Baydi Kacce Paam Giyaa, hakkunde Podoor e Tareeji, Senegaal ñalnde hoore-biir, 14 lewru seeɗto hitaande 2001. Duuɓi sappo e ɗiɗi hikka, kono rokkaama yo gonɗi woondu makko yo kor e gite ngenndiyanke, ɓesngu, yiɗɓe e yahdiiɓe.
Kodda Neene Alfaa Aali Jaara ɓurɗo anndireede Kummba Maaro Leñaan.e Sammbooru Barka, saajo miñi mum Alasan e Aluseyni, ɗiɗo funeeɓe, baaba mum Faatimata dikaajo e Tijjaani Aan, luuti tokara baabooy mum, yettinii nulal mum haa timmi.
Duuɓi sappo e ɗiɗi hikka ko oo gorko sañkinoo e tanaa oto ɗo wiyetee Juunndu sara wuro Baydi Kacce Paam Giyaa, hakkunde Podoor e Tareeji, Senegaal ñalnde hoore-biir, 14 lewru seeɗto hitaande 2001. Duuɓi sappo e ɗiɗi hikka, kono rokkaama yo gonɗi woondu makko yo kor e gite ngenndiyanke, ɓesngu, yiɗɓe e yahdiiɓe.
Kodda Neene Alfaa Aali Jaara ɓurɗo anndireede Kummba Maaro Leñaan.e Sammbooru Barka, saajo miñi mum Alasan e Aluseyni, ɗiɗo funeeɓe, baaba mum Faatimata dikaajo e Tijjaani Aan, luuti tokara baabooy mum, yettinii nulal mum haa timmi.
So laaɓii ko golle moƴƴe ngoni ndimaagu, ɓinngu moƴƴaagu ko cuɗaari tan, ndeke fotde kala guurɗo ko gollaade, ko daranaade e dadanaade feewnude sahaa mum, ko daranaade e dadanaade feewnude yonta mo hawri oo. Ko ɗuum waɗi so neɗɗo yontaama, ena haani naamnditaade hoore mum naamnde ɗiɗo :
1- So mi waɗaani jooni, hol nde mbaɗat-mi?
2- Miin potɗo waɗde oo, so mi waɗaani, hol baɗanoowo mi?
Ko ndeen yiyannde ŋarɗunde woni nde Alhajji Tijjaani Aan jogitinoo e nder nguurndam mum fof. O daɗɗi faayndaare, o fawi heen fiɓnde, o yooɓii duwaaw, o ñaagii ballal Geno. O fiɓi aadi hakkunde makko e leñol, aadi mo sewaani saka taƴa, aadi mo wuɗaani saka buuña haa ñalawma mo o aflinaa ñaamo makko, haayre heedi hoore, woɗnde waɗaa koyɗe. O hirjini jaŋde e gollal, o noddi dental, o eewnii ngootaagu Leñol, o daranii ƴellitaare Pinal, o dadanii e ko aldaa e lohre ɓamtaare Ɗemngal.
Nde aadi timmi, Alla yiɗi mo, humpinaani mo, eewnii mo to “Makkatal Mukarram”, fawtoyaade doosgal joyaɓal diine men Lislaam cuɓaaɗo. O senii, o salliginii, o juuli, o hucciti e “rawda” ɓurnaaɗo winndere, o duwii, Alla jaabii. O arti e ngenndi makko yummaari, e leydi makko Senegaal, o waɗi mbayniigu makko haa timmi. O tinndi, o daari, o siftini, o softini. Banndiraaɓe, Alhajji Abuu Aan wuurii kadi woodii. O ɗalii ñaam-golluuje paayodinɗe, paarnorɗe, ŋarɗuɗe cuɗooje daartol Leñol. Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe.
Alabti Aan
Annebi laaɓɗo, jettinɗo nelal leñol
Labaaɗo e keele, jaltinɗo geɗal leñol
Harbiyanke caasɗo, deenɗo kisal leñol
Alhajji, yo Geno yurme, yaaforo maa !
Jahɗo nde tijjaaka, jooɗtoraaka
Jahduɗo e heewndu, mo nawaani yawaare
Innde ma yantii e wasorteeɓe ɓamtaare.
Timmuɗo, tabitɗo, timminɗo aadiiji
Ittanɗo ngenndi, teddinɗo jaatiiji
Joom fiɓnde laaɓtunde, mo luutnaani jikke
Jaalal kerngal, ngal yahdaani e mbuɗu sikke
Aduna woyii ma ko woyaano adinooɓe
Anniyaaji maa e darnde maa, saɗtude rontooɓe.
Nelanooɓe caggal Nelaaɗo fof, keertiniino
Ilam maa, aan seydi Aan, hujjitii kolaaɗe fof.
A daraniima kaaɗdi nguurndam, ngootaagu leñol
A dadaniima kaaɗdi nguurndam, ndimaagu leñol
Nafoore ndee, hay so caggal maa, mbele nafta leñol
Gorko Gamaaji, nan Gelongal Fuuta, giɗo maa
Owɗo, jeewaaɗo, sabu hattaade golwole maa.
Reedu heewiino ɗamaaw saatu nde njiyduno-ɗen
Kono maayde jamfiima aadi mo mbaɗduno-ɗen
Ommbori payndaale dowrowe ɗe toɓɓuno-ɗen
Giɗo leñol, yo sahre neema won fooftorde maa
Allaahu waɗan maa, to Firdawsi, hoɗorde maa
Malanooɓe, gila e Baaba Aadama, njaɓɓo maa
Adinooɓe haa e wattindiiɓe kala mbismo maa
Aamiin, yaa tagnooɗo asamaanuuji e leyɗeele
Joom kattanɗe, nulɗo ɓeen, ɓe ngaldaa e caɗeele
Ittuɗo neema, resndi mi, naamndaaki njoɓdeele.
Gelongal Fuuta lollirɗo,
Njaay Saydu Aamadu


c: text/html

text:
Sarliyon
Sira Liyon maaɗum Sara Lon ko leydi e Afirika.
Sira Liyon ko leydi tokosun wonndi e fuɗnaange Afrika marndi falde 71740㎢ (ujune cappanɗe jeɗɗi e go'o temeɗɗe jeɗɗi e cappanɗe nay, feppital kilomeeter). Laamorde nden ko Firiton (Freetown e Enngele), hindi kernidi e Gine ka nano fuɗnaange, ka ñaamo fuɗnaange ko ton Labiriyaa hikkori. Ka ñaano hirnaange ko ton maayo ngon wi'eteengo Oseyan Atlantik woniri. Hindi sennditi e diiwe nay: diiwal nano, diiwal ñaamo, diiwal fuɗnaange e diiwal hirnaange. Yimɓe hoɗuɓe e mayri ko wayraa limeede e hitaande 2015 ko 7 075 641 (miliyon jeɗɗi ujune cappanɗe jeɗɗi e jowi e teemeɗɗe jeegoo e cappanɗ nay e goo). Ko e hitaande 27 Seeɗto 1961 leydi ndin heɓtii jeytaare mayri e juuɗe Porto Biriitisi.
Leƴƴi ɗuuɗuɗi hino (ena) e mayri:
- Temne
- Menii
- Fulɓe
- Saabro
- Maninka
- Sooso
- Limba
- Looko
- Kuuru
- Koranko
- Kono
- Kiriyon
- Jalunka
- Waay (Vai)
- Kisii
- Kiriim.
Temeneeɓe ɓen ɓuri ɗuuɗude Sara Lon hikki ɗon Meniiɓe ɓen. Si (so) iwi ɗon ko Fulɓe ɓen ɓuri ɗuuɗude. E nder Sara Lon alaa ka yahataa ka a yi'ataa (yiyataa) Fulɓe; hen fow hiɓe ton. Ko waɗi ɗun ko ɓay ko ɓe julaaɓe nantuɓe innde, jaŋnooɓe, mahooɓe fii raɓɓindingol haala, Fulɓe ɓen hino aƴƴi. Julaaɓe woɓɓe ko Libaniiɓe, Indiyankooɓe; ɓee ɗo fow suusaali fulɓe ɓen kamɓe e waawgol maɓɓe julayaagal hiɓe ŋalɗi e Fulɓe ɓen. (Ɗun ko Allah waɗii ɗun ka ƴiiƴan maɓɓe, kamɓe Fulɓe ɓen).

robotstxt: allowed

filter: keep


text:
Seedere Nde / Ceede Ɗe
Seedere ko
Innde renndinnde
Seedere ina waawi ɓaggeede e fannu
Kulle
.
Teelal Seedere ko Seedere, keewal mum ko Ceede.
Firo
Kullel daande maayo, doondingel galle mum ina yahda heen.
Ɓeydou firo woɗngo
Laalogal ngal ina huutortenoo no kaalis nii e jamanuuji ɓennuɗi seeɗa.
Piyoowo ceede: neɗɗo kuuwtortooɗe ceede, ngam haalde ko hebori arde, ngam yiyde mbirniindi.
Seedere e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Seedere e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Seedere
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Seedere
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Seedere


text:
Home -- Fulfulde -- Perform a PLAY -- 087 (I don’t want to live any more)
87. Mi lannii haaåude ngurndan
Ka duɗe o jonnitaama golle makko ɗen. Hari Sandra no weltii fota. Hari himo hawji hollitugol mawåe makko åen golle makko ɗen ka lekkol. Hari kanko e Kile hiåe seedi. O ýettiri doy saaku makko bambeteeɗo on ko ñallal ngal lanni.
Buniyamiinu : "Ko an yo Kile, mahin ka ley fii dogingol welo on e oo ñalorma kaa?"
Kile : "O’oowoye, hinaa hannde."
Buniyamiinu : "Accu nduu fijidaaru maa. Hara hiɗa faalaa ɗaanaade ka lekkol?"
Kile : "Yahu an tun. Mi faalaaka hootude. Mi gollaali buy ka lekko ka matematikal e ka ekkitagol haala. Si ben an yi’ii ɗun, åe waray lan, ngurndan ɗan lannii lan mettitude. Mi jogaaki hakkil, mo alaa hakkil muybaa."
Buniyamiinu : "Accu goy haalugol suga ɗii haalaaji bulawuuji. Ben maa no yiɗu maa fota, åe soodanii ma dokke labaaɗe."
Kile : "Ben an? Ko hoore maååe e golle maååe ɗen tun åe yiɗi. Ko heddii kon fow hittanaa åe."
Buniyamiinu : "Ben an woniraa non aaden mawɗo, åe wattanii yili e an woo tuma nde waɗu mi ko boni. Onsay åe sonkiranay lan no tiiɗiri. Hiåe bonaade e lan tigi. Saa’iiji no ara ka tawata mi faalaaka han kadi wuurude."
Kile : "Ko honno fewndorɗaa hannde?"
Buniyamiinu : "Hannde, miɗo anndi annabi Iisaa no woodi, himo yiɗin-mi, hay si tawii mi fuuyii maa mi yanii. Miɗo waawi yaade haa e makko, hay si golle ɗen moýýiraali lan. Ko kanko woni giɗo an on, wurin mi waawataa yi’ugol mo, miɗo anndi himo wondi e an soono kala, mi haanaa heåugol doole, miɗo waawi hay wullugol yeeso makko. Ɗun no moýýanini lan."
Kile : "Hino moýýan-maa. Si tawno min kadi mi waawayno gomɗinde wano gomɗinirɗaa non."
Buniyamiinu : "Mahin ka ngayka kan woni ɗon, yewten. Hara hiɗen waawi yaadude ka maa? No gasa hara ben maa monotaako si goɗɗo yaadii e maaɗa?"
Kile : "Ɗun no moýýi. Ko a goreejo an haqiiqaajo."
Buniyamiinu : "E si gurte ɗen lannii non, haray en waaway waɗidude ndartal ngal nde wootere."
Hari hino labaa fii yo Ben an yahu ka weldiɗɗo makko on. Kono Kile kan weltaaki ɗun. Onsay kaawake waɗi : ben makko monanooki fewndo ko o yi’i golle ɗe Kile waɗi ɗen ka lekkol ka ndartal. O wi’i kanko kadi o hendotanooko golle moýýe ka ndartal fewndo ko o janngaynoo ka duɗal.
Wuri hino satti nde tawi mawåe åen no habbii golle timmuɗe.
Kono kanko annabi Iisaa wonaa non o wa’i. Ko no wonirɗaa non o jogorta maa. Himo yiɗidu maa e doole maa ɗen e lo’ere maa nden. Himo anndi wondema hiɗa waawi huuwude piiji buy, himo anndi kadi ɗi weeåanaa-ma ɗin. Himo faalaa wallitaade ma. Awa heåu cuucal, hooloɗaa mo. A wonataa tun arano ka duɗal maaɗa nde annduɗaa annabi Iisaa, kono o wallitoto ma no huuwira yeru maa on. Himo waawi okkugol ma needi e weltaare ka lekkol.
Suusu, hooloɗaa mo. A waaway huuwude åuri ko miijiɗaa kon e dow ballal annabi Iisaa!
Yewtooåe : Fillitotooɗo, Buniyamiinu, Kile
© Copyright : CEF Allemagne


text:
Hukooma hakkilanta nballa njawka ka Unicef hawti koppi bee jaaburuwa hakkilanta shaanu janngirde nga (ADSUBEB) dow ko laarani senndiigu Are jannginki yaaki bacci fukaraabe ko hewtani 180,000 ha Jihawol Adamawa.
Ngomnaajo Jihakan Ahmadu Fintiri kanyum on omti taskaram ka haa Galluure Yola, laamorde Jihakan.
Fintiri tefri ummaatoore naftora bosesel ngel ngam heba janngirde boosungu.
Hooreejo mo hakkilanta shaanu jangirde ha taskaramka Unicef mo Jiha Adamawa, Mr. Joel Jutum, Are den ko senda do fa meere mallabo caahu on wala mo yobata ko kobo.
O limit duddi ko taskaramka walli Jihawol Adamawa ngam wadduki jahargal yeeso Jihakan.
Nder man O wi The Unicef sendi: ko haandi Bacci yaada janngirde fu,
SADIQ ALFA


text:
Jaɓɓorgo Pese Ɓamtaare
Pesol: Ɓamtaare
Tonngoode 200 yo juut yahde e cellal, kisal e mbaawka
Teemedere e cappanɗe nay e naye ujunere waktu (144 000 w), hawrata ko balɗe ujunnaaje jeegom (6 000). So waɗtaama e duuɓi,...
Une mission de la HAPA dans les locaux de FOOYRE Ɓamtaare
Une mission de la Haute Autorité de la Presse et de l'Audiovisuel (HAPA) a visité, ce lundi 9 novembre 2020, les locaux...
Mooɓondiral 7ɓal F.Ɓ.P.M. : mooɓondiral kesamhesaagu
Hono no habriranoo, Fedde Ɓamtaare Pulaar e Muritani (F.Ɓ.P.M.) yuɓɓinii, ñalnde 28 e 29 desaambar 2019, joɗnde mum mooɓondiral jeeɗaɓiire (7ɓiire) to Ganniiru Ngenndiiru...
Kaalden Goonga : Holi ko mbiyaten jiɗɗo leñol
Winndannde men hannde yowitii ko e “ holi ko mbiyaten jiɗɗo leñol ”. Sikke alaa, leñol ene heɓtiniree geɗe keewɗe, kono ɓurngal teeŋtude ngal kam ko...
Leyɗe Afrik ɓurɗe toowde ɓeydaare faggudu
E wiyde FMI, leyɗe Afrik ɓurɗe ɓeydaade to bannge ƴellitaare e hitaande yawtunde ndee ko Ecopi (8,5%), rewi heen...


text:
▪Ko aan tigi woni ɗoo !
▪Aan ngenndiyaŋke jiɗaaɗo mo aňtetaake !.
▪Aan Pinɗo paarnorɗo FULƁE mo faalkistaake !.
▪Aan ceedtanaaɗo cuusal e caasal ngal yiɗɓe e aňɓe fof teskinoo !.
▪A yahii, kono ellee
a yahaani, ngati golle maa na nji’ee eɗe njeeɓee, haala maa na heɗee eka naftoree !.
▪Jaayndeyaŋkooɓe Fulɓe Senegaalnaaɓe
ngenndiyaŋkooɓe hannde ɓee, ko e maa ɓe njaŋngi ! …
▪Aan ganndo baawɗo mo saggataa, laaɓɗo reedu mo ɗawataa, nuunɗuɗo mo jamfotaako, ganndinɗo heewɓe ko woni darnde e fotde Jaayndeyaŋke Pullo !.
▪Nde tawnoo ko a ganndinoowo coftunooɗo, ko ɗuum waɗi a seerataano e wi’de heɗiyaŋke maa :
” Anndo, so a anndii, anndin !”
▪Sinndo aɗa wuurnoo hannde, maa mi daro e yeeso maa, mi wi’a :
Mi anndii e maa ko heewi, e tee maa mi eto anndin’de ɗum heewɓe e Ɓiyɓe Leňol men, mbela mbelto-ɗaa, mbyto-ɗaa !!!
▪Mi yejjittaa hit. 1968
nde nganndondir-ɗen
to Ndar
▪Mi yejjittaa hit. 1975
nde koɗdu-ɗen to
Pikin-dakaar
▪Mi yejjittaa Ňalnde
09 / 09 / 2000
nde mbaynondir-ɗen
to Rajo Senegaal !!!.
Yoo Aljanna Firdawsi won hoɗorde maa
Bindol: Siley Jeeri Galo
Soh


text:
Luumo defte Rewɓe mo Ndakaaru: Jinnda Dem nootiima e Innde Maatam e Rewɓe Fulɓe Winndere.
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
He biyɗe Amina Sek, puɗɗuɗo miijo yuɓɓinde luumo ngo o, rewɓe winndiyankooɓe ene keewi, ma ɓe ɓur teemedde ɗiɗo, kono ko seeɗe e maɓɓe tan nganndaa, kadi so luumooji defte bayɗi nii mbaɗii rewɓe ɓee keewaani jeyeede heen. Heewɓe e maɓɓe tinataa nii nde ɗi mbaɗata nde tawnoo ɓe keewaani noddeede heen. Heewɓe e maɓɓe so mbinndii ko kanum en kadi muulanta koye mum en, ndañataa muulanooɓe ɗum en. So a rewaani he Galle Caatirɗo (maison d’edition) noon, deftere maa heewaani hay hiiseede ni, saka ndokke ɗaa hurum winndiyanke.
Daawal gadanal he ngooɗoo eɓɓo wonnoo ko yuɓɓinde mbaylaaji winndiyankooɓe rewɓe hakke yontere, rewɓe sappo e njoyo (15) njeyanooma heen. Fayndaare ndee wonno ko wallude ɓe ha ɓe mbaawa huɓindaade karallaagal mbinndiin, kadi ɓe njokkondiraɓe e galleeji caatirɗi, tawa so ɓe mbinndii ene daña muuleede. Caggal ɗiin mbaylaaji, ma roɓindo ballifanɗe kawtinaaɗe waɗe tawa wallifii ɗum en ko rewɓe jeyanooɓe he mbaylaaji ɗii ɓe, ɗum saate e ballal yuɓɓo halfinaango defte (direction du livre).
Daawal ɗiɗimal ngal woni luumo defte rewɓe ngo Ndakaaru, ngal ene yaha haa ɓalɗe tati. Hakkunde wejo e njeeygu defte, maa rewɓe ɓee njeewtu kadi he ko toɗɗii coñce e ballifanɗe rewɓe.
Hapsatu Yero Dem Winndiyanke kadi daraniiɗo Bamtaare Ɗemɗe Ngenndiije
He luumo defte rewɓe ngo Ndakaaru, rewɓe sappo e njeetato (18) wallifiyankooɓe nootitiima heen. Ene jeyaa e maɓɓe Hajjaa Hapsatu Yero Dem mo Aañam Coɗay, ɓurɗo lollirde Jinndaa Dem. Kadi ko kanko tan nootitii heen e winndiyankooɓe ɗemngal Pulaar. Jinndaa ko ɓooyɗo daranaade ɓamtaare pinal Fulɓe e ƴellitaare ɗemngal Pulaar. O wallifiima defte jeeɗiɗi (7), ɗe ene kaala he toɓɓe keewɗe ceertuɗe. Ene jeyaa heen deftere makko nde tiitoonde mum woni: “Darnde Debbo Pullo E Ɓamtaare.” He nder mayre o holli heen darnde tiiɗnde nde debbo pullo jogii he nder renndo, kono kadi o woytiima no rafi jaŋde tonngiri ɓe hannde e waawde daraade ɗo ɓe poti ɗo haa ɓe mbaawa naftude renndo ngoo no haaniri ni. Sikke alaa, Jinndaa ɓooyii faamde, kadi etaade fammin’de wonnde janngude he neeniwal mum ko sodorde, te so rewɓe ɓee fof njannginaa-ma ma ɓe mbaawatno faggitaade gannde e karalleeje ɗe ene koybinanaɓe nguurndameeje maɓɓe; ɓe ɓura waawde addude nafoore he renndo maɓɓe. Nde tawnoo hayso rewɓe Fulɓe ko dariiɓe ne, faggudu aduna hannde oo, laaɓndi ko karalleeje kese ko ndeen oon tigi waawata faggitaade heen ko nafata.
So alla, pinal e ɓamtaare ko toɓɓe ɗe Jinndaa ɓooyi dukande. Deftere makko adannde, yaltunde he 1991, nde tiitoonde mum woni: “Uddooji Maayo Senegaal.” Omo jaŋtoo heen fiyakuuji uddooji ɗi OMVS eɓɓunoo ngam ɓamtaare faggudu, rewrude he ndemaaji kesi ɗi ene lomtoo ndemaaji gaadanteeji ɗi, kadi e waawde yeeñtinde jeyngol (electricite) ummoraade he maayo Senegaal ngo. Ɗiin uddooji mawɗi sikke alaa, ene njogii rewam mawɗam he taarndi ndii, faggudu renndo ngo, e pinal mum. Sabu laamu nguu e fewjunooɓe eɓɓo ngoo suɓaade ndemaaji kesi ɗi ene lomtoo gaadanteeji ɗii waɗi, yimɓe diiwan o, alaa e sago ko maɓe paggitoo gannde e karalleje kese jahduɗe e mbaylaandi kesiri ndi. Ndeke noon, jinndaa kam jeertiniino wonnde hay ndema, ngawa, walla ngaynaaka ko tawruno ɗen maamiraaɓe men koo, saha nana ara ɓadiiɗo ne kay, mo janngaani waawataa ɗum gollaade.
Ko Gadanol Kono Rewii Laawol
Ko ngol ɗoo woni luumo maɓɓe gadano, kono yuɓɓinɓe ɓee ene taƴnii wonnde ngo yahrii no feewi. Geɗe keewɗe jowitiiɗe e deftere mbaɗaama toon he nder balɗe tati ɗe: batuuji, jeewte, e gostondiral miijooji hakkunde haralleɓe seertuɓe fannuuji ŋeeñal e pinal (natiyaagal, naɓaka, ngamri, e gaaci) ekn.
Nootaninooɗo Jaagorgal kalfinaangal Caaktirɗe, toppitiiɗo ko fayti e defte, Maalik Njaay, rokkii fodoore mum wonnde maa jaagorgal ngal duusondir e maɓɓe he ngooɗoo miijo. Sabu ko ɓe mbaɗata koo ene hawri e eɓɓo yaajnude taragol defte (salon de lecture) ngo jaagorgal ngal yuɓɓinta he ooɗoo sahaa he dow wertaago leydi Senegaal ndii kala.


text:
Urɓa kawgel "CAN" hitaande 2022 Kamerun.
Saakitaama ñannde :
Ko talaata hannde ndee e yamɗe sappo jeetati weeyo adunayankoore, urɓa/urƴa kawgel "CAN" hitaande 2022 waɗete to kamerun. Diɗɗe 24 kaani hawondirde hikka e ngel kawgel. Mone maɓɓe fof maa anndu holi oon hawrata e faas de gurup ɗiiKeɗoɗen humpito Aysatu Li
hannde e yamɗe sappo e jeetati weeye aduyankoore 24 diɗɗe tawtorteeɗi kawgel Kan hitaande 2021, maa gannde holɓe kawrata e kawondire faas de gurup. Nde wonnoo ko talaata hannde nde e ndeen yamɗe urƴa/urɓa kawgel Kan ngel waɗete to Yaounde e nokku biyeteeɗo Palais du kongeres.
Anndinde diɗɗe 24 peccaa ko e guɓe 4.
Gadingal ngal woni heen ko Kamerun, Algerie, Senegal, Tunisie, Marok, Nigeria fiirti ko ɗee diɗɗe kam pottata e faas de gurup ɗii. Kono no way fof gooto e majje maa fof e diɗɗal Egypt gongal e
Guɓal ɗimmal ngal hono Ghana, Kotdiwaar, Mali, Burkina Faso, Guinee,
Guɓal tataɓal ngal Kap weer, Gabon, Mauritanie, Sierra Leone, Zimbabwe, Gine Bisawo.
Guɓal battiniingal ngal woni nayaɓal ngal tawaa heen ko Malawi, Sudan, Gine Ekuwaatoriyaal; Ecopii, Komoor, Gambi. Komoor e Gambi ko ngol woni laawol aranol kene tawtoree kawgel kaan.
So diwii ɗee diɗɗe ɗiɗi, keddiiɗe ɗee meeɗi tawtoreeɗe, ngarii, ngarti. yeru Algerii ƴettunooɗo buuñaaru, deesewal, kawgel kan wattiniinde nde 2019, Egypte e Senegaal ene njeyaa e diɗɗe nde gandandaa ɗaminaare mawnde ene wone e maɓɓe.
Hol diɗɗal nawata njeenaari ndii ? Holi ɗiin kawondirta ?
Jaabuya oo ko ñannde 9 goaɓuru faade 6 ɗiɗaɓuru hitaande aroore nde to Kamerun


text:
Ellee hakkillaaji hilifaaɓe aduna o ko ko ngontii juuɗe tak-take nattuɗe waawde jaggude hay dara : haɓaade teroriste – jihaadiste, korona wiris, boomaare pittaali e nguurndam caɗɗam – caɗtuɗam sabu haɓre putiin e dowu ekren.
So yiɗii ikren wonta ndoondi hay mbuubu natta diwdi e mum, kono yo riisi waas tan naata e pawe e uddooje ɗum ɓiɗta ɗum e aduna o haa natta foofde, waɗta dogde caggal aduna o ko aldaa e fooftaade’ na fewjee na fewjanee no yoga e leyɗe nguurndi ni.
amerik e orop ɓeydoo darnude daaɗe mum en e aduna he.
Mbele wonaa ko ɗuum woni ko orop e amerik mballata ikren e kaɓtorɗe ngam huccondirde e riisi ? sabu ɗeen kaɓorɗe alaa ko mbaawi e doole riisi ɗe, kolleteeɗo laawol e perɗo laawol ngonaa yahdiiɓe.
Aduna o foti ko dogde koyɗe jam no haɓre nde ňifiri ko yaawi – yaawi, kono kay wonaa seŋan’de mo alaa juuɗe juuɗe yo haɓ e joom juuɗe.
Ko reɓata ina ňaama aduna o oroo e amerik na tawaa heen. Emmanuyel makroŋ yo waylu darnde mum e ngal daawal laamu mum kesal ko yowitii e hakkunnde riisi e ikren e ko yowitii e kaɓagol seɓɓitiiɓe suuɗiiɓe ( terriste ) e duunde afrik nde.
1- Ɓe ngonaa ansaar ad’diina ( wallooɓe diina) ɓe ngonaa jihadiiɓe ( tiiɗnaniiɓe ) diina, kanɓe kay ko ɓe lojooɓe diina e renndo ngo diina o wuuri ngo.
2 haɓaade huunde firtaani fiyndireede e fellondireede tan, ko alaa e sago jeewtidal laawɗinee hakkunde seɓɓitiiɓe suuɗiiɓe ɓe e laamuuji leyɗe maɓɓe ɗe e tawtoreede wallidiiɓe jeewtidal ngal : hilfaaɓe diina heɓtinaaɓe ɓe e pelle diina mawɗe aduna o e pelle adunaaje dokkaaɗe laawɗinal aduna o e hilafaacɓe laamuuji duuɗe goɗɗe ɗe.
Leydi njaɓɓotoondi kaaldugol ngol jaggee dente ɗee na mbaɗee toon na yeewtidee maa faamondire jam arta e leyɗe ɗe, sabu pulaar wiyi so dunndu fuɗii hakkunde ɓerɗe ko ɗemɗe pertotoo ɗum haa ɓerɗe ɗee mbaawa yiyndirde.
Ho to hakkillaaji aduna o ngoni ? tawa wonaa hakkillaaji ; so yiɗii yo a maay kono miin kay yo mi daň tan mi wona mbaawndi e kala baawal e mbaawka mum!!
Mate aduna o ina ronki wuurnidde yimɓe mum ɓee fof e jam e kisal ?
Idrissa ka


text:
Ñaameteeji walla nguureeji janngooɓe e nder duɗe Afrik goɗɗe
Saakitaama ñannde :
Toɓɓere ka taskaram Laawol Ganndal e Needi hannde no fewti e ñaamndu walla nguure janngooɓe e nder duɗe Afrik goɗɗe. Fii anndugol ko honɗum ɓee fayɓe ñaamata e ko jelu ɗum yoɓetee, en yewtiday e Aadamu Siwto yiiloowo fedde toppiinde jannde ega-hoɗa’en e nder diiwal Taraba State, Najiriya.Fahin en yewtiday e Mahamadu Indrap jannginoowo jeyaaɗo Nijer. Ka waynodiral en tolnay Dokteer Abubakar ABBA jannginoowo e duɗal mawnugal Najiriya wi’eteengal American University Of Najeriya Yola .


text:
Ardungal laamu Junta haa Lesdi Guinea yari kippe fitnaaji dow Ardiido kawtal ECOWAS dooko giidal mabbe wade nyennde Alarba.
Bawti be yaari kippeden nyennde Alamiisa (September 22), Junta tuumiri Ardiido the junta ECOWAS tuumayeeje diplomasiiyaaku fewre.
Colonel Camara feli Ardiido Lesdi Guinea Bissau Umaro Sissoco Embalo, dow ko laarani kalimaaji maako di’o meti haa Suudu TV, RFI nyennde Alarba.
Mr Embalo barri Lesdi Guinea taandi naata hombere ngam yiiki no Ardiido Junta Maggiri Daddaare Laamu bee sembe nder if the junta Lewru Septemba 2021.
O wi wakkati O yaano Lesdi Guinea O wadi kabbidal bee Jumta dow hokkitan laamu yaaki hebiido nasaraaku nyaamuki Cubi haa Lesdi ndin.
Ardiibe kawtal ECOWAS tammi waduki giidal majaliisa moobgal Lesde Duuniyaaru UN haa galluure New York nden bo be wolwan fitnaaji wadete ha Guinea, Mali,Ivory Coast.
SADIQ ALFA


text:
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere-laaci ISON ma a taw arnoo ko habrude maayde Nelson Mandelaa.
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere-laaci ISON ma a taw arnoo ko habrude maayde Nelson Mandelaa.
Yimre aroore les ɗoo ndee, ko yimre mbaɗanno-ɗen Nelson Mandelaa, nde yaltaa kasoo ñalnde 11 feebariyee 1990.
————————–
MANDELA
Won e ñalɗi ko daartiyankooji,
Ñalɗi mawɗi tedduɗi keewɗi maanaa,
Daarteteeɗi haa ɗo haaɗi haaɗaa.
11/02/90 millaama e ɗiin mawɗi,
Oon Alet mo ɓesnguuji kala ngiƴƴii,
Muuyaaɓe goonga nguurti no ñaamɓe njuumri,
Hiiɗaaɓe kala cummbi sibu belaa ndañii.
Hoodere ɗelkunde siirtii, seeki niɓɓe,
Hare ndimaagu yilmitanaa moƴƴere,
Sibu kaɓiiɗo fenaande, caliiɗo yawaare,
Hare mum e añamnguraagu seedtini.
Duuɓi 27 e lewbi jeegom e balɗe jeegom,
Naange fuɗaani ngonɗaa ko e niɓɓe jemma,
Kasoo maa dañii giƴiraaɓe sagataaɓe,
Kono ɗum fiɓnde maa yolbinaani.
Lepte caɗtuɗe, golle kiisɗe e gijaali warngo,
Tuundi, ɗomka, heege e kala coon,
Mbiy-ɗaa ko mehre, mejaani ma;
Jaambaaro lolluɗo, ŋeerɗo fiɓnde!
Gorko tedduɗo, gorko kimmirɗo,
Jaambaraagal laatingal daarol,
Hay añɓe maa ina njooɗa maa.
Dikkiiɗo laamuyel paltoor hulaani,
Dañi wune, malaa njomu ko jilɓaani,
Purlu-ɗaa ngel ko ɗo laaɓti so e ndoondi,
To Afrik worgo to raneeɓe turi ɓaleeɓe mbaɗɗii!
Manndelaa! hay so innde maa sowtaaka,
Yimɓe fof ina nganndi ko aan tan haalaa,
Aduna fof, hay añɓe maa ina ɓuucoo maa.
Mbir goonga, mbiy-ɗaa ko potal tan njiɗɗaa,
Potal leƴƴi e aadee en kala laartu-ɗaa;
Mbaabuur miskinɓe, ko ñaamndoolaagu luulndi-ɗaa,
Kono leñam-leñamaagal to woɗɗi mbiici-ɗaa!
Yettaa maayaani ko hakilantaagal ngardin-ɗaa.
Yahdiiɓe maa heewɓe kay mbaraama,
Aan ne kay fiɓtaade ɗum a meeɗaa!
Steewe Bikoo, Albeer Litili
Bensamin Moloyse, Dulsii Settambe
E woɗɓe limti-limtinɓe.
Laamuyel boto boto kay hay gooto daɗaani,
Maawiyya wonaa aan mallat-mi,
Kono ɓerngel maa ina ɓawli.
Sowetoo 16/6/76 kay en ciftorii,
Ñalnde heen kay yummiraaɓe ngoyii,
Ñalnde heen kay winndere ndee kala sunii,
Hektoor Peterson e yahdiiɓe ñalnde heen mbaynii,
Ngel cukalel ngel gudde yulnde yaltaani,
Ngel nganndu-ɗaa ko ndimaagu tan laajii.
Ɓesngu worgo Afrik wuurɓe e sunu duumiiɗo,
Ñalnde kala, ko maayɓe haa heewi,
Ndaw baaye e alyatiimu!
11/02/90 noon cereeli naange ndiddii niɓɓe jemma,
Ñalnde Walteer Sisulu e woɗɓe ngoppitaama
ANC kadi wiyaa heptinaama,
Min njowtii poolgu kay yettimaama,
Oon ñalnde Manndelaa nder ngaska mum fiɗɗitiima.
Ɗum ko e ɓesnooje hare ɓesngu maaɗa.
11/02/90 e ñalɗi daartol yantii,
Daartol ɓesnguuji kiiɗaaɗi, goonga muuyaaɗi.
Manndelaa! hannde fof min ɓur maa horsinde!
Manndelaa! hannde fof kadi min ɓur maa teddinde,
Sibu fiɓnde maa lewlewal hiiɗaaɓe!
Winni Manndelaa yeeweende a hulaani,
Hay gijaali e puuptaali njerɓinaani,
Nelson kay ƴaañgal a wonaniino,
Aadi e fiɓnde e gilli fof a tibitiniino.
To Afrik worgo noon ko ɓaleeɓe kaɓata e paltoor,
Kono ko hiiɗaaɓe kaɓata toon e hiiɗooɓe,
ANC jilluɓe e raneeɓe e lasi mum ina moofti,
Bereyten BereytenBak ko e ɗii yeruuji mawɗi;
Senngo Apartaayd ɓaleeɓe haa heewi ina woodi,
Janfiiɓe ɓiɗɓe yummiraaɓe mum en kersaani,
E ɓeen jaasɓe, mawɗo Linkataa Gatsaa Butelesii.
Jalluɗi fenaande kay haa hannde ina toon mbewi,
Kono goonga ina ruɓana ɗi,
Maa roondo haa weeya fukka e leydi,
Añamnguraagu kay fayi ko e ciltirɗi,
Hay so tawii ɗaɗi Apartaayd haa tiiɗi na ñiɓii!
Hare waɗde koko jokki haa nde poolgu jolii,
Poolgu ngu hay huunde falaade waawaani,
Añɓe fof noon e heewde doole,
Sibu balle leyɗe mawɗe e laamuyel caɗtarel,
Ɗeen baabiiɗe laamuyel Israaiil coltungel,
Laamuyon piddukon, ceddukon,
Leptukon ɓaleeɓe worgo Afrik e aarabeeɓe Palestiin.
Jemma juuti fof noon weeta,
Goonga jenngi fof jofa,
ANC e OLP yo wuur raayuuji mon mawɗi!
11/02/90, Manndelaa mutnooɗo e niɓɓe jemma,
E annoore mawnde suppitidiima! ./.
Bookara Aamadu Bah
Nuwasoot 12/02/1990


text:
6
Kollitooje dow maccuɓe e rimɓe mum'en
1 Maccuɓe goonɗinɓe no kaani teddina rimɓe mum'en heɓa to neɗɗo fuu famɗin innde Alla he jannginol meeɗen. 2 Onon maccuɓe ɓe rimɓe mum'en no goonɗinɓe, to miilee ngam on fuu on goonɗinɓe on teddintaa ɓe, amma ɓuree gollande ɓe no wooɗiri ngam ɓe goonɗinɓe hiɗaaɓe haanuɓe gollaneede.
Kollitooje dow jannginol fewrewol e hidde njawdi
Ɗum woni ko kaanuɗaa hollitinde he waajaade himɓe. 3 Nde nii goɗɗo no waajoo waaju mo yaadataa he haalaaji goongaaji ɗi Iisa *Almasiihu Joomiraawo meeɗen, naa se jannginol joomum no yedda laawol kulal Alla, 4 nden kay, joomum no keewɗo mawnitaare, o jaahili, giɗɗo haala e geddi dow karfeeje. Ɗume ɗum rimanta en se hanaa kirodirol, habdo, jennodirol, tuumodirol, 5 he geddi ndi hantataa hakkune himɓe ɓe hakkillooji mum'en uddaa. Ɓe njoofii goonga kaden, iɓe ada kulal Alla hano laawol heɓude njawdi.
6 Se goonga, kulal Alla no keɓal manngal, nde nii neɗɗo fuu no welna dow ko jogii. 7 Ngam juuɗe ɓole ngarɗen nder duuniyaaru, juuɗe ɓole duu coƴƴotoɗen. 8 Ndenne, nde eɗen ngoodi ko nyaameten he ko kolteten, iɗum haani heƴude en. 9 Amma tefooɓe riikude semmbe semmbe ndeki ko'e mum'en dow laawol suuno, ɓe caami nder tunnirgal e nder kujje baahiiɗe ɗuɗɗe ɗe mboɗɗaa majjinde ɓe, tutoo ɓe nder bonnere e nder halkere. 10 Ngam hidde seedere woni wuddu bone fuu. Woɓɓe cuunaama ɗe faa ɓe njoofi laawol goonɗinol, ɓe pooɗani ko'e maɓɓe torra mawka.
Kollitooje ngam Timote
11 Amma aan, neɗɗo Alla, doggu kujje ɗee fuu. Tefu dartinaaku, kulal Alla, goonɗinol, hidde, tittinkinaaku e ɓerne fewne. 12 Durwu durwo gasungo ngam goonɗinol. Tiɓinaa mbuurnam nduumiiɗam ɗam Alla noddani ma, wakkati kokkunoɗaa ceedaaku lobbu yeeso himɓe ɗuɓɓe. 13 Mi eeli ma yeeso Alla wuddu mbuurnam fuu he yeeso Iisa *Almasiihu gaɗuɗo ceedaaku lobbu yeeso Pontiyus Pilaatus kawjinooɗo leydi Yahudiya, mi eeli ma, 14 gollir tilsinooje ɗee no wooɗiri nder rafi feloore sey nyannde Iisa *Almasiihu Joomiraawo meeɗen warti. 15 Gartol ngool no waɗan nder wakkati mo Alla darni.
Kanko marɗo barke,
Jom baawɗe mo walaa walde,
Laamiiɗo laamiiɓe fuu,
Joomiraawo joomiraaɓe fuu.
16 Kanko tan woni Duumotooɗo,
jooɗiiɗo nder jeyngol
ngol neɗɗo fuu suusaa ɓadaade.
Neɗɗo fuu hi'iraay mo gite mum,
walaa baawɗo hi'ude mo.
Teddungal he baawɗe laatanoo mo
faa abada abadin.
Aamiin !
Kollitooje ngam riikuɓe
17 Hollitin riikuɓe duuniyaaru nduu ɓe kakkilo he mawnitaare to ɓe ngattu hoolaare nder njawdi maɓɓe ngam ndi tabbitittaa, amma ɓe kalfina ko'e maɓɓe he Alla mo saɗaa, kokkoowo en huune fuu ngam nanen belɗum hoore men. 18 Wi'u ɓe ɓe ngaɗa ko wooɗi, to ɓe cortu juuɗe maɓɓe nder golle lobbe, ɓe laatoo ɓe juuɗe mum'en caɗaa, warooɓe njawdi mum'en ngam wallude ɓe ngalaa. 19 Nde nii ɓe ngaɗii ɗum, sikka fuu walaa ɓe kawrani ko'e maɓɓe njawdi lobbiri laatotoondi bonjariyal maɓɓe jaaŋo, ngam ɓe tiɓinoo mbuurnam ngoongaajam.
Baynodirol
20 Too Timote, joga no wooɗiri ko kalfinaɗaa. Doggu haalaaji jeddooji, he haalaaji ɗi njahdataa he laawol goonɗinol meeɗen bi'eteeɗi no goonga. 21 Ngam himɓe gom tokki ɗi, ƴuwi dow laawol goonɗinol meeɗen.
Moƴƴere Alla wonda he mooɗon.


text:
Hakke hokketaake teetete, kono hol no hakke teetirtee. So tawii ko hakke ɗemngal e leydi mum, ɗemngal ngal yo jaggu hoyre mum ko ɗemngal leydiwal, waasa jaggude hoyre mum ko ɗemngal leñolwal tan. Ɗemngal suuɗat leñaagu mum yaltina leydiwaagu mum ina huutora ɗum fayde e leydi fof haa e aduna fof.
Hannde ko yonta kumpipital e mbaydi njaaweeki e njaajeeki ; ko feewnata koo so accanaama hoyre laawol jooni – jooni fof feewa feewda, ko noon ne kay ko bonnata koo yaawirta bonnude haa ɓura ko tawnoo koo e no tawirnoo ni.
Ɗemngal woto ceɓɓit hoyre mum e nder leydi mum ; so haalirde ngenndiire walla ko haalirde ma jeyiire, ko ɗemngal ma kaalataa woto tolnin ngal e ko ɓiɗɓe leñol maggal ngol tan keɗotoo ngal poti naftoraade ko kaalataa koo, ɗuum ko famɗin’de ɗemngal mum e seɓɓitde ɗum e leydi mum.
Kaalanoowo renndo yo haal ngoƴa leydi fof, haala ɗum e ɗemngal mum, hay ngoƴa leñol mum etoo waɗtude ɗum ngoƴa leydiiwa mbele leydi ndi na daroo e cafral kaan ngoƴa, nde tawnoo woon ngoƴaaji leñol tan waawaa safran’de ɗum hoyre mum tawde gooto jeyaa ɗum, ko maa waɗtee ngoƴa leydi – ngoƴa laamu, leydi e laamu kadi kollirtaake ngoƴa ko ngoƴa leñol.
E NDER LEYDI SENEGAAL.
Won dukooɓe ; leñol fulɓe na feccee e binndital leñi leydi senegaal, aduna oo e ko dillata e mum ko yowitii e yuɓɓo neɗɗaagu fof ina kawri ko ƊEMNGAL tan woni leñol to bannge yimɓe.
Ko leñol wiyetee e ko waɗetee noon leñol ne woto ƴeew wiyooɓe waɗooɓe ɓee tan, tawa ƴeewtaaki hoyre mum ; so a tawii neɗɗo na ŋabbi e leɗki won ɗo o ŋabbiri haa o waawi heɓde ɓesnaaɗe leɗki ki.
Pine tawaaɗe fulɓe ina ceerndee e leñol fulɓe ngol, leydi ndii ina fawi heen gite mum, so pinal fulɓe umminaama ko geɗe ngaynaaka tan ngaddetee ina kolliree ina wiyee ko ɗum woni pulaagu.
Ñande woɗnde kadi njiyaa awooɓe walla lawooɓe ummina finaa tawa mo jooftinaaka e pulaagu, ɓe mbiyaani subalɓe pulaagu – lawɓe pulaagu
Pulaagu ko ƊEMNGAL ngal, wonaa hinnde ngaynaaka nde, so wontii fitaa tawaa ko maa waɗee tan yo fof renndine aynaaɓe e sippooɓe ngaddee – wayluɓe yeeyooɓe mboɗeeri e ndaneeri ( kaŋŋe e kaalis ) e sakkeeɓe e awooɓe e yooyooɓe liɗɗi ekn… ngaddee , holliree baylo o e gaynaako o kuutondiral goɗnongal hakkunde mum en ngal.
Seerndooɓe ko seeraani – seerataa ɓee ko e ɗum ɗoo tuugnii haa cuusi mbaawi etaade …


text:
Sikke alaa, Manndelaa ine haandi e manooje keewɗe manetee ɗee. Kono ɗuum fotaani fuuntude en haa cikken wonde yimɓe fof ina korsinnoo mo, walla ko tuubakon leñamleñamon ceɓɓitiikon ngonkon to Afrik worgo kon tan, leptunoo mo. E nder leyɗe hirnaange ɗee kala, Manndelaa jaggiranoo toon ko no neɗɗo bonɗo nii. Leyɗe hirnaange mballitii laamuyel paltoor ko juuti, capanɗe hitaande. Ko maa sukaaɓe pellaa to Soweto ñalnde 16 suwee 1976 nde woodi fuɗɗiiɓe ustude ballal mum en e apartaayd.
Sikke alaa, Manndelaa ine haandi e manooje keewɗe manetee ɗee. Kono ɗuum fotaani fuuntude en haa cikken wonde yimɓe fof ina korsinnoo mo, walla ko tuubakon leñamleñamon ceɓɓitiikon ngonkon to Afrik worgo kon tan, leptunoo mo. E nder leyɗe hirnaange ɗee kala, Manndelaa jaggiranoo toon ko no neɗɗo bonɗo nii. Leyɗe hirnaange mballitii laamuyel paltoor ko juuti, capanɗe hitaande. Ko maa sukaaɓe pellaa to Soweto ñalnde 16 suwee 1976 nde woodi fuɗɗiiɓe ustude ballal mum en e apartaayd.
Ko e hitaande 1989 tan ɗe njebbilii hankadi woɗɗitaade laamuyel paltoor ngel.
Haa e darorɗe kitaale 1980, e sahaa nde Afrik worgo ɓuri fof jiiɓaade ndee, e lommet dartagol ngenndiyankooɓe ɓee, senngo politik ñaamo Farayse wallitiino fuunti Pretoria yiɗde lelnude “laawol tataɓol” ngam wallitde ardinde Gatsa Butelesi e hollitde oon ko ɓaleejo laaɓɗo, baawɗo gollodeede. Tawi noon, oon sahaa terɗe Inkataa mo Butelesi, ngalaano gaño so wonaa ANC, ina ndewi e yimɓe mum ina coppa ɗum en jammbe e cakaaɗe, Ronald Reagean e Margaret Thatcher e Jacques Chirac ina piriyii Butelesi to leyɗe mum en, ina ɓuucoo ɗum. Ko maa ɓaleeɓe Afrik worgo murti tigi-rigi, ɓalal Berlin liɓaa, ummannde mawnde waɗi e winndere ndee ngam faabaade ɓesngu Afrik worgo. Mbiy-ɗen ko maa ɗee geɗe fof mbaɗi, nde laamuuji leyɗe hirnaange njebbilii hankadi waylude darnde mum en, mbaggini laamu apartaayd yo ɗaccit Manndelaa , jaɓa haaldeede. Gulaali hannde ɗii potaani yejjitinde en so wonaano ballal leyɗe mawɗe e « laamuyel caɗtarel, ɗeen baabiiɗe laamuyel Israayiil coltungel » Manndelaa dummbetenooka duuɓi potɗi nii juutde en nder gasgel ngel ɓuraani ngaska rawaandu… tee pittaali keewɗi mbaasetenooka, ɓesngu Afrik worgo lorlataano ko foti nii fof, fotde duuɓi capanɗe keewɗe… Jooni kay, wiyde ina ɓallikinoo bannge « moƴƴere » oo, e etaade sikkinde yimɓe wonde ko luulndinooɗo «ko moƴƴaani koo » ina newii. Kono eɗen poti sunnaade hol ko addaannoo ngenndi “jojjanɗe aadee” kam e woɗɓe wiyeteeɓe ko daraniiɓe demokaraasi wondude e wallitde ko foti nii fof juutde politik tuugiiɗo e jedditagol aadee kam e yoorɓerndaagu. Maayde ndii ngaari maamaari ina foti addande en ƴeewtaade ko ɓenni haa paamen ɗum, mbele ina yaynanoo en janngo men.
- Oɗon nganndunoo kam …
Haa e hitaande 2008, tee ɗuum ko gila e yonta Ronald Reagan, innde Nelson Manndelaa ina wonnoo e doggol ɓe Amerik hiisii ko yimɓe ownooɓe bonɗe, fotɓe reeneede… Ko e lewru sulyee 2008 (duuɓi 18 caggal nde o yalti kasoo, 14 hitaande caggal ko o woni hooreejo leydi Afrik worgo) Georges Bush itti innde makko e doggol yimɓe ɓe FBI « sikkitii wonde ownooɓe ». Kono tan, ko hare makko e apartaayd addani mo rokkeede « teddungal » baangal niiyene. Sibu hay parti makko, hono ANC, jaggiranoo ko no “njuɓɓudi kominist en yiɗnooɓe liɓde laamu Afrik worgo ɓadiingu hirnaange”.
BAB


text:
Caggal jaltugol Ceerno Murtuo aduna fotde balɗe 23, mi etoo hannde hollirde seeɗa he ko Geno anndini mi he makko fotde duuɓi 20 nanɗe e 9 ganndondiral am en. Nde duttagol ceerno naati noppi ɓesngu mum, heewɓe mugaama haa ndoŋki haalde. Miin noon ko he ɓeen njeyaa mi. Mi jaarii kala dillunooɗo he ndee ustaare nde leñol ngol kala renndi, kadi mi duwiima nde Geno moƴƴinta jaaƴnde makko kaŋko e maayɓe Fulɓe e maayɓe juulɓe kala. Yoo Geno heddu karke maɓɓe he winndere. Ko adii nde njumpaten he maayo ñalaaɗe oo basorɗo, njubben tawo he faayiida innde makko Murtuɗo ndee.
Nelaaɗo Geno baɗtindiiɗo oo innde mum ko Ahmadu, kono ko waccoore makko Muhammadu ndee o lolliri haa Geno noddiri mo nde he Qur’aana mum tedduɗo. Innde Murtuɗo ndee ko noon wayi haa inɗe ngenndiyaŋkooɓe heewɓe ñemmbi ɗum. Innde Ceerno Murtuɗo njawdiire (deftere) ko Mammadu Sammba Joob, kono o ɓurnoo lollirde to wuro maɓɓe ko Mamma Berel. Ko caggal ɗuum o rokkaa innde Murtuɗo nde o anndiraa he ñalaaɗe teddungal aadee.
Ko adinoo peeñgol ceerno men he leñol ngol, kala biyanooɗo ko murtuɗo mettinat, ngati ɗum firdatenoo ko neɗɗo kaɓateeɗo, bonɗo mo rewaani laawol. Nde o yiytondiri e Aamadu Maalik Gay e wayɓe noon, ɓe pelliti daranaade Afrik to bannge ɗemɗe e dawrugol, ɓe nginniri goomu maɓɓe “MURTUƁE ” ndeen gooto he maɓɓe kala ena noddirtenoo innde Murtuɗo ndee. Ko nde darnde makko teskaa he ɗeen golle, o woni coftuɗo, cuusɗo, ganndo, baawɗo konngol haa o heerorii innde Murtuɗo ndee. Ngam golle jooɗɗe, innde murtuɗo ndee jogitiima firo moƴƴo he hare ndimaagu e teddungal yontaaɓe aduna.
Aɗen nganndi tokaraaɓe makko hannde limotaako, kono mi rokka yeru he Murtuɗo Saydu Kan, Murtuɗo Sammba Cooyel Bah, Murtuɗo Aamadu Sammba Demmbele e Murtuɗo Katante leñol Kan. Nde nginnir mi ɓiyngel am Ceerno Murtuɗo, mi ñaagiima mo yoo wood ko o winndi, ɗum waɗee he soomdu mooɓtateendu haa tokara makko waawa janngan’de hoyre mum Pulaar.
En kolliriino he winndannde seedorde to pulaagu nde ceerno Sayku Umar Bah waɗnoo. Mbiyɗen wiyde ana haala golle ceerno men Murtuɗo wayi ko no wiyde ena dawra horsude maayo tawa woni kaɓirgal mum ko wujo. Kono aɗen ciftora konngol Tijjaani Aan (Mo haali fof, bonnii, mo deƴƴi fof kadi bonnii. Aduna noon ko haalee heen, deƴƴee heen). ndeke waasde mi haalde seeɗa ka nganndu-mi he ceerno oo wonata ko ɗawre geɗal wonan’de hooynaniiɓe ƴellitaade he golle oon mo Geno yeɗnoo leñol men.
Ceerno Murtuɗo jibinaa ko hitaande 1942. Baaba makko wiyatee ko Sammba, kono o lollirnoo ko Sammbulel Joob. Yumma makko wiyatee ko Berel Sakayre Bookar Elimaan Siree Njaak. Murtuɗo ɗalii sukaaɓe ɗiɗo rewɓe: woni Aysata Murtuɗo e Jeynaba Murtuɗo. O ɗalii miñiraaɓe: Kayyaa Joob, Maamuudu Joob, Aysata Joob e Demmba Joon(oon demmba noon ko debbo). Ɓe o jiydi baaba ɓee ko: Baaba Joob, Seyni Joob, Muusaa Joob, Aamadu Joob, Yaayaa Joob, Faati Joob, Kajjaa Joob e Aminata Joob. Ɓeen jibini ɗum en ko biyateeɗo Gaysiri ena jeyaa Daawalel Omo joginoo kadi mo o jiydi yumma ena wiyee Faati Berel. Ko oon woni afo yumma makko to bannge rewɓe.
Ceerno Murtuɗo jeyaa ko to wuro wiyateengo Mbaañ he leydi Muritani, falnde yirlaaɓe e hebbiyaaɓe. So wiyaama Mbaañ, kala gannduɗo, ɓernde mum dogat he Hammadi Kundo, Demmba Kundo, Paate Kundo, Ɓooy Kundo e Siley ndikku, kono aɗen mbaawi feccude ngo he pecce 3 mawɗe ko adii calsaltiri e arɓe koɗi haa paayodini. Ɗeen ngoni: Suudu Jasaknaaɓe, suudu Jaaltaaɓe Poongel e suudu Jaaltaaɓe Siñcu. Wuro ngoo ena heewi jettooɗe kono ena maantinii heen Joob, Saar, Sih, Mbooc, Sek e Manngaan. Lawakooɓe Mbaañ ko Joobɓe woni suudu ndu Murtuɗo jeyaa nduu.
Elimaan en ko Sek-sekɓe e Sih-siiɓe. Sek-sekɓe ɓee ko taaniraaɓe Elimaan Siree Njaak. Sih-siiɓe ɓee ko iwdi Tallakoronaaɓe Siñcu bamammbe. Wuro ngoo ena waɗi Awluɓe tawi iwdi mum en ko Mboolo Biraan e ko nanndi heen. Rewo wuro maggo ko wuro wiyateengo Haymedaat, fuɗnaange ko Daawalel, fuɗnaange rewo ko Feerella, hiirnaange ko wiyteengo Dabbe, woni yeeso mum ko Dabbaano. So a taƴii maayo ngoo to Fuuta Senegaal, woni worgo ko Mboolo Biraan e takko mum.
Mbaañ Sammba noon ena haan’di e jibin’de hono murtuɗo en, ngati en majjaani Pellital e teddungal: Idi Saydu Kummba Elimaan, Muusaa Saydu Kummba Elimaan, Siley Ceerno, Bookar Hamja e Mammadu Gamoo mawɗo. Ɓeen worɓe Ko jaambareeɓe jeyanooɓe he konu Alhajji Sayku Umar Taal mo winndere
anndirnoo Sayku Umar Fuutaŋke.
Mbaañ Sammba ɓooydii e jibin’de yontaaɓe, jogiiɓe geɗe to joomiraaɗo, ngati Elimaan Siree Njaak maama mur Murtuɗo oo wonnoo ko waliiw moƴƴo. O wirnaa ko to baamuule gaɗa maayo biyateeɗe MBUULMA. Nguun nokku ena siftina mi njillu am to Mbaañ hitaande 1979 ngam nootitaade e ɓaarle almudɓe ceerno Kodda. Ko ndeen njooɗaa mi golle e teddungal sahre Mammadu Saar mo catal Tijjaani Aan ngal Tabital Pulaaku Farayse jogii hoolaare haa resndi ɗum gollal cukko hoyreejo to korbey Eson. Mbele ɓuron faamde, oon ko Mammadu Amma Joobel, taan Alhajji Saabaydi Aminata Jeynaba Idi. Oon ko iwdi Kummba Elimaan Siree Njaak mo kaalaten oo.
Ndeen mi anndaano Murtuɗo, kono mi yiyii miñi makko ana wiyee Demmba Joob jeyanooɗo he goomu jaɓɓatoongu hoɓɓe. Min nduusaa haa fonngo maayo, min ndarii ngam waynondireede; tan haa duusatnooɓe ɓee tiwlii he maayo, min njuuwdi e maɓɓe haa les ɓuuɓri barkeewi ena takko fonngo worgo, bannge ñaamo laawol ngol.Ɓe mbyi ko ɗoo woni aadi duusondiral men. Peɗtu mi beremrefol he barkeewi kii, ciftin-mi ɓe ɗoon konngol pulaar (so duuso lollii haaɗata ko he maayo), ngool konngol noon firtiima hannde he Mbaañ.
Hakkunde kiin barkeewi e fooftorde Elimaan Siree Njaak ndee ko hedde 600 meeteer. Nde njiyondir mi e Ceerno Murtuɗo gadanol ñande 26/05/2000 to Ndakaaru, ngadii mi fof ko siftorde aadi teddungal hakkunde am e Mbaañ Sammba. Seede ndeen ñalnde ko Aamadu Muktaar Caam, Boobo ngenndi, Ɓiyngel yumma, Aysata Sih, Abdul Katante e Abda Kudi e Maariyata Banna. Ngaal jiyondiral haawniima no feewi, ngati happu nguu hawritii e puɗɗagol am winndude jime Pulaar. Miin puɗɗorii mi binndugol jime pulaar ko wiyateende DIINE POLOTIK ena hawri e ñalnde 26/05/1983 to wuro am en Aañam Yeroyaaɓe. Ko adii jiyondiral am en, miɗo mawninatnoo ñalngu nguu, mi innira ɗum juulde jime he kala duuɓi 10. Ko ɗoon pellit mi waɗtude juulde jime ndee ñalnde 26/05/ he kala hitaande wooda mo innir mi ɗum e yontaaɓe aduna kaa.
Ceerno Murtuɗo waɗanii leñol ngol ko tiiɗi, kono ngol haɗaani mo wune e teddungal. Duuɓi o wirnii ɗii, alaa fof mo dillaani. Nde o feeñi, yimɓe kala mbeltiima. Nde o rafaa noppi, pelle pulaar kala ndariima he safaara makko. Nde o naati Farayse hitaande 2001, Fedde KAWTAL sosani mo ko goomu safaara: Sammba Cooyel Bah, Aliw Bah, Jaalo Sek e Katante leñol Kan. Fedde ndee joganii mo nguura, hoɗorde, koltu, jolngo, safaara e geɗe keeriiɗe.
O safratonoo ko to wuro wiyateengo Tuur. Ko werlaa Sammba Cooyel, Aliw Bah e Kadiija Bookar min taƴiratnoo ɗeen jolɗe. Ɓesngu leñol ngol to Farayse e Itali e leyɗe godɗe mbaɗii heen jawɗeele e darnde tiiɗnde yanti e darnde ceerno e ballal Geno haa noppi ɗii cukkitii, o natti haaldireede binndi. Habii Jakariyaa Kontee mo Maqaama nde tawnoo ko ngenndiyaŋke, paamɗo darnde ndee heeranaaki tan worɓe kadi jeyaaɗo he ɓurɓe anndude holi Murtuɗo, nde o naati he leydi Farayse, o woor enɗam makko fof, o jippii galle njaatigo ceerno biyateeɗo Saydu Bah ngam jaggude Ceerno ko jiɗnaaɗo. Ɗuum hollii en so koɗo jippinii hono mum; oon jaasaani.
Ceerno Murtuɗo ko maayo welngo ngo gooto kala joginoo he mum tufnde heeriinde. So a innii Murtuɗo, wooda biyɗo ma ko o Pulaaryaŋke, wooda biyɗo ko o dawriyaŋko, godɗo wiya ko o daartiyaŋko, wooda kadi biyɗo ko o diineyaŋko kono miin mbiyat-mi ko o ganndo, ngenndiyaŋke, biyaaɗo Murtuɗo tawi ana nootii innde mum haa yoni. Murtuɗo ko deftere nde dame ceerɗe: To bannge diine o sifortee ko waliiw suufiyaŋke. Woni waliiw ko mo Geno lonnginta geɗe keewɗe he mbirniindi. Suufiyaŋke ko: neɗɗo jooliiɗo he diine Islaam haa felliti joñaade geɗe keewɗe ngam dogde lorde aadee hono mum. So en njiɗii haalde oo jahɗo mo nawaani heewndu laakara, ena haani njubben he ngonka e jikkuuji makko.
Murtuɗo ko dar-daro, ɓaleejo, jom semmbe, tedduɗo ƴiiƴam, baawɗo konngol, eeltanaaɗo tafngo gowlaali he ɗemngal pulaar. Ko o muñɗo tampere, jaawɗo kuɗol, mo yooɗaani junngo. Ko o jom daande toownde, laaɓtunde, diirnde. ko o gorko tiiɗɗo, coftuɗo, jaawɗo laawaade mo mooftataa tikkere. Ko o baawɗo Yano, moƴƴo ɓernde, keewɗo njalniika, keewɗo jaleeɗe, ganndo mbirniindi, cuusɗo reedu, belɗo hakkille, jiɗɗo sukaaɓe, mawninɗo pinal, goongɗinɗo nafoore naalaŋkaagal, jaɓɗo ganndal mbirniindi to lekɗe e to binndi e fasinnaaji. ko o baawɗo firo, ceeɓɗo gite, celluɗo jaɓɓal, pamaro ɗoyngol, tampoowo mo woytotaako, karoowo he seeɗa ɗaanaaka. Ko cakalo, jaawɗo woowde, kaayanaaɗo njimri mo welaani daande, wiɗtoyaŋke, ganngo Aduna e leƴƴi mum. Ko o baara he ngonka leñol makko.
Ko o ganndo Pulaar to haala, binndi, coñce, jikkuuji e ganni. Ceerno ko jogiiɗo ganndal njuumri, kadi jiɗɗo ɗum. Ko jiɗɗo caakri e ruy, subaka fof o soodat jaaynde wiyateende “lo moonnd” o jannga ɗum, haa o waɗti innirde nde kacitaari. Ko o paamɗo nafoore kinɗe, o salii ɗe kuwtoree he mbaydi peccugol ɓiɓɓe leñol ngol. Kaŋko noon o jaggirono pulaagu ko hin’de o goongɗini ko yoo leñol ngol innire Haal-pulaar en. Ndeen, yiyannde noon o hawraano ɗum e musidɓe makko heewɓe. Miin ko heen njeyanoo mi. Ko ɗuum saabii omo heewnoo yanoraade mi (Ƴeewee hay Katante leñol no wayi won’de goral moƴƴal nii, nani waɗi peggal ɓuttal he feɗeendu mum ena winndi heen Pullo). O jala haa gite makko ngadda gonɗi. Ceerno ko malaaɗo ngam waawde haaldude e kala neɗɗo, keewɗo njurum haa yottii ndiwri: Omo heewnoo soodde gawri walla maaro o sarana pooli. Ko o beeɓɗo junngo, moƴƴirɗo ñamri, baawɗo haɓanaade miijo mum. Ko o jaawɗo faamde haara. Ko kaŋko yaajtini Fedde Kawtal hitaande 1981. Kaŋko naatni jaŋde Pulaar he Madiina gunaas. Omo jogodii e ceerno Aamadu tijjaani Bah mo Senegaal e aduna kala anndi darnde e yiɗde mum he Islaam e ɗemngal mum Pulaar. O huɓɓii duɗe keewɗe he leydi Muritani, Senegaal, Orop, Amerik e nokkuuje godɗe. Sammba Cooyel Bah meeɗii wiyde Ceerno, aan ko a nelaaɗo no heddiiɓe ɓee nii. Ceerno jaabii ( Wooroo, kowoni ko tokara baaba suusi reedu! ) O jali kadi haa o ɗojji. Murtuɗo dariima he leydi Senegaal haa laamu waɗani pulaar seedanteeje keɓtinaaɗe he yonta Mammadu Ndooy. Murtuɗo wallii heewɓe haa njaɓanaa moolayru to Orop e Amerik. O artirii heewɓe he diine Islaam. O tawii mawɓe he galleeji mum en seernaaɓe o janngini ɗum en haa mbaawi winndude e janngude Pulaar. Ceerno Aamadu Sammba Ɓan mo Lelekon ko heen jeyaa.
Min meeɗi luurdude ko nde njaltin mi ciimtol garal makko he leydi Farayse he jaaynde Konngol Kawtal, mbaɗ-mi heen garal Ceerno ko nafoore Fulɓe kala. O yiyi ɗum tan o eewnii mi. Ñalnde heen o waɗi no jiɗnaaɗo waɗata ɓiyngel mum nii: o duki, o yenni, o holliti tigi ko mi tooñɗo mo haa kul-mi no ndillinir mi ɓernde jiɗnaaɗo leñol nii. Njaafnii mi haa mbiy mi maa mi waɗ winndannde ɗiɗaɓere mbele mi wayla ngool konngol. O haaldi ɗum e Ceerno Saydu Kan e Ceerno Aamadu Ɓan e wodɓe. Ɓeen woodi no kaalirani mo; tan o eewnitii mi omo jala, o wiyi: Katante miñi am, yaafo mi, mi haaldii e heewɓe
haala maa, ɓe mbiyi ko a moƴƴo e tee ko a jiɗɗo daraniiɗo leñol ngol. Ndeke ko miin tooñi. Hoto tefto mi, ko mi mawɗo, ko mi ñawɗo kadi sahaa fof
Miɗo jogoo jikku cubballo, kono miin ko mi cuy ballo. Njokken golle. O gasniri jaleeɗe. Ɗoon ɓernde am boni haa gite am mbeddii gonɗi. Ñalnde Murtuɗo nani maayde Ceerno Saydu Kŋan, o suniima no feewi haa o wiyi: Sinno fof lislaam harminaano bartagol, hannde ko miin e Saydu Kan mbaalditoyatnoo laakara. Kono o siftorii ɗoon Ibraahiima Saar, Jibi Hammee Lih, Mammadu Alasan Bah, Alhajji Abuubakri Dem e ngenndiyaŋkooɓe wodɓe, o yaafnii Geno, o duwanii Saydu Kan, o du wii yoo juut darnde woppaaɓe he ndee darnde ndimaagu. Hannde ndee, Murtuɗo nani mooftaa he baamuule Poongel to jatti baaba makko wiyateengo Mbaañ Sammba.
Tawaaɓe duttagol ceerno ñalnde 11/06/2009 to Nuwaasoot e mooftegol makko ñalnde Mawnde 12/06/2009 to Mbaañ ɓee kabrii en won’de toɓo e ɓuuɓol mbaɗii heen haa yimɓe ɓee teskii ko ɗum yurmeende Geno nde o jaɓɓorii gooto he jiyaaɓe makko suɗnooɓe nguurndam e koɗdigal aduna. Ngaal teddungal ena haani, ngati ceerno Murtuɗo ko jom geɗal etee maama makko Elimaan Siree Njaak ko waliiw Geno laaɓɗo wonnoo. Kala nde hokkere waɗi he falnde Mbaañ, yimɓe ɓee njaggatno gootel e taaniraaɓe makko ɓe ngana he daasde ɗum aɓe njima Baaynaa-baaynaa. Kala nde ɗuum waɗanoo, ko ngonɗam cukalel ngel e baade ɓuuɓɗe mbaɗdata adaa he lesdi jatti baaba leñol mo golle mum mettaani siimtude he kala nokku e kala yonta.
Hakkunde am e Ceerno Murtuɗo Joob: Waɗiino duuɓi, so mi heɗiima Murtuɗo ena yima Gawlo miskineeɓe he haalirde ngenndi Muritani, cikkatnoo mi ko ɓe adduɓe ɗoon neɗɗo ŋakkuɗo mbele ena jalna yimɓe. miin e sehilaaɓe am min piyondira kelle, min njoora jaleeɗe. Nde naat mi jaŋde Pulaar hitaande 1980 to wuro wiateengo Cilon haa mbaɗtu mi winndude jime e jimɗi Pulaar ñalnde 26/05/1983 ngadii mi nimsude fof ko no njaggirnoo mi golle ceerno oo, tawi saabinoo ɗum tan ko majjere.
Nde ceerno wirnii leñol mum fotde duuɓi 6; mi winndii he makko yimre wiyateende LAAKNGAL MURTUƊO. Nde o feeñi, mbinndu mi wiyateende MAJJUDE ƁURI MAAYDE nde min njiyondiri hitaande 2000, mbinndu mi wiyateende GITE AM PEERDII YIYDE MURTUƊO. Nde o ari Farayse ngam safraade, mbinndu mi wiyateende JAMMA JUULDE. Ɗeen jime kala ko ceedatooɗe darnde makko he leñol ngol.
Mi duwaniima leñol ngol fof he ndee ustaare, teeŋti e Ceerno Kayyaa Joob, Mammadu Saar, Mammadu Aamadu Lih, musidɗo am, giɗo leñol ngol hono sokna Sala Maamuudu Jaaltaaɓe mo Mbaañ e joom galle mum Muusaa Elimaan Joob wonɓe Tuluus.
Ngenndiyaŋkooɓe tedduɓe, ngannden ndonu men he Murtuɗo ko rewindaade jaɓɓal makko e siynude miijooji makko ko adii nde tawoyten mo to guurɗo jaasah. Njokken golle, yoo Geno won Ballo.
Kuɗol Ibraahiima Umar Kan Katante leñol, hoyreejo Tbital Pulaaku / Catal Tijjaani Aan to Farayse.
26 / 06 / 2009
Source : KATANTE LEÑOL KAN -Ald/mr


text:
Home -- Fulfulde -- Perform a PLAY -- 014 (A slap for the King)
14. Lanɗo on heåii banto
Neeɓii gila ko wi'eteeɓe ɓen Vikings yanani leydi Engeleeɓe ɓen. Ɓen baharunkeeɓe wonduɓe e hurmeendi no adda kulol e jiiɓoldu. Ɓe wujji, ɓe wari, ɓe sunni cuuɗi ɗin e juulirɗe Iisayankeeɓe ɓen.
Yeru saa'i, oo lanɗo wi'eteeɗo Alfereedu fooli ɓe, kono kanko kadi non o fooloyaa yeeso. Ayɓe makko ɓen jokkiti mo. O yalti ka suudu makko janndu, o dogi.
O buumitorii wa aagoowo, o suuɗii hakkunde leɗɗe ɗen ka buruure wa bonɗo. Lanɗo mo annditotaako! Ko yimɓe seeɗaaɓe tun o jaɓaynoo anndintinagol e mun. Goɗɗo e maɓɓe ko ngaynaakoojo wi'eteeɗo Ulfiriiku. Onɗon janfotaako lanɗo makko on. O saatini mo ka suudu makko, kono hay ɓeyngu on anndaano ko o hombo. Himo øalɗi fii ko tawi kon mo ɓe werni on no jooɗii ka taabal, himo wondi e miijooji. O annditiraali mo wa lanɗo.
Ɲannde goo, on sonkani mo, o wi'i :
Debbo : "Mi ronkii ɗun! Ɲallal ngal fow, hiɗa joonii ɗoo tun, a alaa huuwude hay huunde. Wattan yili fii wota gatooje ɗen sumu. Miɗo yahude ƴoogugol ndiyan ka woyndu."
E nder deƴƴere, oo lanɗo wi'eteeɗo Alfereedu yahi ka pooluwal. Miijooji makko ɗin no e hoore ayɓe makko ɓen. No gasa hara hino woodi feere goo no o foolira ...
Banto finndini mo e nder koyɗi makko ɗin. Ko debbo on arti, tawi gatoore nden ɓawlii, ko luuɓata kon no hulɓinii.
Debbo : "An oo puyɗo! Yaltu ɗoo!"
Fewndo on saa'i, moodibbo makko on hewti ka kuri.
Gorko : "Debbo, ko honno suusirta yewtirde non lanɗo on! A annditaali mo?"
Ko honɗun feƴƴunoo ɓawto mun, en waawataa anndude.
Kono oo taariika sifiiɗo fii lanɗo on annditinay en fii Iisaa Joomi on. Ko heɓi mo kon kanko no ɓuri ɗun hulɓinaade, ko goonga kaa? Fewndo ko o wonunoo ka dingiraa ɓurii jooni duuɓi guluuji ɗiɗi, fayda hay gooto annditaali mo. Awa kadi yimɓe ɓen faalanooka yeeso ɗun ɓiɗɗo Alla on takko maɓɓe. O happanaama, o aɲaa, o maayi e hoore leggal altindiraangal ngal.
E hannde non? Haa-jooni, himo wa'i wa lanɗo mo anndaaka.
Hara hiɗa faalaa yo o wonu lanɗo ngurndan maa ɗan?
Yewtooåe : Fillitotooɗo, debbo on, gorko on
© Copyright : CEF Allemagne


text:
Ciftinen seeɗa e
Kabaruuji meɗuɗi wadde e nder lesdi Senegal ñannde 28 Bowte:
28 Bowte hitaande 2017 Saŋkaare Mammadu Tuure, jaagorɗo kiɗo Faggundu e ballal,
O woniino jaagorɗo
Gila e
Tuma duujal htnd 1983 haa Seeɗto htnd 1988.
28 Bowte hitaande 2007 saŋkaare Seriñe Saliw Mbake Kalifa General Murideŋkooɓe.
28 Bowte 2001 ko nden fuɗɗi jewte wirwirgol Leopol Sedar Senghore, hooreejo gaɗano leydi Senegal caŋkiiɗo ñannde 20 Bowte hitaande 2001 to leydi Fransi.
O Iraama ñannde 29 Bowte to Birile Kirici’en Bel-Air e nder Saare Dakaar.
28 Bowte hitaande 1978 waylugol doosngal leydi Senegal
Laatiiɗum,
Anndanngol ɗemɗe ngenndiije jeegom e nder lesdi Senegal
Caggal
Fransiire ɗemngal yamiraangal:
Julaare, Maliŋkeere, Pulaar, Serere, Soniŋkeere, kañe e Wolof ngoni ɗemɗe ngenndiije Senegaliŋkooɓe.
#Bpulaar


text:
MAWƊO HIITOOƁE DIIWAL ZAMFARA TIGGII KOMITIIRU WIƊITAAKI BALLO NGOMNAAAJOMawɗo hiitooɓe diiwal Zamfara, Kulu Aliyu, anndinii tigguki komitiiru wiɗitaaki ballo ngomnaajo diiwal ngal, Mahdi Aliyu Muhammed Gusau, ba no madalisaaɓe diiwal ngal ɗaɓɓitiri.Komitiiru ndun tiggaama ley ardaangal mawɗo hiitooɓe kiiɗɗo, Tanko Soba.Jaagorɗo hiitooɓe on laɓɓinii dow diidaangol 185(5), ngol doosɗe leydi Naajeeriya, hitaande 1999, hokkii-mo baawɗe tigguki komitii ndun sabu madalisaaɓe tefii o waɗa non nyalnde 10 lewru Ɗiɗaɓru, ka wiɗitaaki ɓallo ngomnaajo diiwal Zamfara dow luutuki doosɗe leydi.Wakkere wonnde boo, Hiitordu Mawndu/Towndu to Abuuja jo”inii nyalnde 10 lewru Tataɓru ngam heɗitaaki wullaandu ballo ngomnaajo on, dow tefuki ndu darna jaɓruɗe madalisaaɓe diiwal ngal ɗe ittuki-mo gila ardungal.Nyalnde Alhamiisa saaliinde, madalisaaɓe ɓen cuɓi jippinki ballo ngomnaajo on dow koromwal maako.Übersetzung anzeigen
Bindol: S.I.M: Teete
4Rilwan Jika Dembo und 3 weitere Personen


text:
4
Fii Ndarndagol Ruuhuuji ɗin
1 Ko onon, yo yiɓɓe, wota on hoolo kala neɗɗo wi'uɗo Ruuhu Alla on no e makko, kono taskee ɓe fii andugol si ruuhu wonɗo e maɓɓe on ko e Alla iwri, ko fii waɗitiiɓe annaba ɗuuɗuɓe arii e oo aduna. 2 E hino no andirton si konguɗi maɓɓe ɗin ko e Ruuhu Alla on iwri: kala qirritiiɗo wonde Iisaa Almasiihu on wontuno neɗɗo, o ari ka aduna, haray ko mo Alla. 3 Kala non mo qirritaaki Iisaa, haray hinaa mo Ruuhu Alla on, haray on ko mo liddotooɗo *Almasiihu on, on mo nanunoɗon no arude. On non jooni no e aduna on.
4 Ko onon, yo fayɓe, ko on ɓe Alla, awa kadi on foolii waɗitiiɓe annaba ɓen, ko fii Wonɗo e mon on no ɓuri mawnude wonɗo e aduna on. 5 Ɓen ko ɓe oo aduna, ko ɗun waɗi konguɗi maɓɓe ɗin ko ɗi oo aduna, awa kadi aduna on no heɗaade ɗi. 6 Enen-le, ko en ɓe Alla. Kala on anduɗo Alla heɗoto en, kono on mo tawata non wonaa mo Alla heɗotaako en. Ko non andirten Ruuhu Goongaajo on e ruuhu fenaandeejo on.
Fii Giggol Alla ngol e Yiɗindirgol men ngol
7 Ko onon, yo yiɓɓe, yiɗindiren, ko fii giggol ko ka Alla iwri, awa kala yiɗuɗo ko jibinaaɗo immorde e Alla, haray himo andi Alla. 8 Kala mo aldaa e giggol, haray andaa Alla, ko fii Alla ko giggol. 9 E hino no giggol Alla ngol feeɲiri e men: Allaahu on addii Ɓiɗɗo makko bajjo on e nder oo aduna fii no wuuriren immorde e makko. 10 E hino ko woni ngol giggol kon: hinaa ko yiɗuɗen Alla kon, kono ko ko o yiɗi en kon, o addiri Ɓiɗɗo makko on sadaka fii no heɓiren yaafuyee junuubaaji men ɗin. 11 Ɓay Alla yiɗirii en nii, yo yiɓɓe, haray enen kadi hiɗen haani yiɗindirde. 12 Hay gooto yi'aali Alla haa hande, kono si en yiɗindirii, haray Alla no humondiri e men, giggol makko wonungol e men ngol timma.
13 E hino no andirten hiɗen humondiri e makko, kanko kadi himo humondiri e men: ko sabu Ruuhu makko mo o yeɗi en on. 14 Menen non men yi'ii, meɗen seeditaade wonde Baabaajo on nulii Ɓiɗɗo on fii dandugol aduna on. 15 Kala on qirritiiɗo wonde Iisaa ko *Ɓiɗɗo Alla, haray Alla no humondiri e makko, kanko kadi himo humondiri e Alla. 16 Awa, enen en andii, en gomɗinii giggol ngol Alla yiɗi en ngol.
Alla ko giggol. Kala on wonduɗo e giggol, haray himo humondiri e Alla, Alla kadi no humondiri e makko. 17 Ko nii giggol ngol timmiri e men, fii no heɓiren hoolaare ɲande ɲaawoore nden. Wano o woniri non kanko, enen kadi ko non wonirɗen e oo aduna. 18 Kulol alaa e nder giggol, kono giggol timmungol raɗoto kulol, ɓay kulol no tijjii donkineede. Awa kadi, kala on huluɗo, haray giggol ngol timmaa e makko. 19 Enen non hiɗen yiɗi, ɓay ko kanko adii en yiɗude. 20 On mo wi'i no yiɗi Alla, e hoore himo aɲi musiɗɗo makko, haray ko fenoowo. Ko fii on mo yiɗaali musiɗɗo mun mo o renti on, haray o waawataa yiɗude Alla mo o rentaa on. 21 Awa, ko ndee yamiroore ɗoo heɓirɗen mo: mo no yiɗi Alla, yo yiɗu kadi musiɗɗo mun on.


text:
Home -- Fulfulde -- Perform a PLAY -- 106 (End of the line 6)
106. Fii lannoode ciifol ngol 6
Accitee laawol ngol – ko laawol ngol bolol gootol tun – lannoode poomayankeere nden – Alaa ka otooje ɗen daroo – Accitee laawol ngol – DAREE!
Åaawo panooje tindinooje ɗen, ca’e men ɗen bonayno fes. Åaawo maande, saare men nden wonay ɗatoy majjinaykoy.
Hari jamaa moolanaaɗo no ka wulaa? Hari ɗate e laawi woo alaano. Kono hari potoowal tindinayngal no suuɗii e doosal yiite ngen. Hari Alla no wonani åe yeeso. O ittiiåe e nder njaggu ngun Misira fii nawrugol åe ka leydi fodaadi ndin.
Ko hombo wa’i wa Alla wa ardotooɗo no moýýiri?
Nde doosal yiite ngal darii woo, haray yimåe åen no waawi fowtaade. Nde ngal fokkiti woo kadi, haray jamaa on fow no haani fokkitude. E nder jemma on, ko doosal yiite ngal jalbinta jemma on åuri lampuuji jalbinayɗi ɗin ɗate ɗen.
Ko hombo nanditata e Alla fii ardagol no moýýiri?
Israa’iilyankeejo : "Duulere nden acci memminaade, hiɗen haani darnude enen kadi togooji men ɗin ɗoo."
Debbo Israa’iilayankeejo : "Fewnen ka maayo boɗewo. Hino moýýi."
Paykun : "Hara meɗen newnanaa fubbagol?"
Israa’iilayankeejo : "Min mi sutaaki moýýa. Yiltitee!"
Debbo Israa’iilayankeejo : "Ɗun waawaa wonde. E hino ka åe arata!"
Israa’iilayankeejoe : "Misirayankeeåe åen no jokkitude en. En maayay jooni!"
Debbo Israa’iilayankeejo : "Muusaa, ko fii honɗun addanɗaa men ka wulaa hulåiniiɗo ɗoo?"
Muusaa : "HIta on hulu! Ko hombo nanditata e Alla men on? O waɗanay en hare ɗen?"
Tun nde wootere, duulere moolanaade yaltiti hakkunde Israa’iilayankeeåe åen e Misirayankeeåe åen. Senngo ayåe åen, hari no niååiti, kono hella Israa’iilayankeeåe åen ndaygu no woodi.
Ko hombo nanditata e Alla waawuɗo on faaborde wano non? Huunde sattanaa mo!
Hari annabi Muusaa no jogitii tuggordu Alla ndun, himo jogii ndu ka hoore maayo boɗewo (hito riggere ndiyan ɗan).
Israa’iilayankeejo : "Ko kaawakee! Ndaaru ɗoo! Ka tumbo maayo hari laawol no woodi."
Debbo Israa’iilayankeejo : "Ka nano e ka ñaamo, hari maandiiji ndiyan no woodi. Ko ɗun woni ko Alla waɗani men."
Ko hombo nanditata e Alla waawuɗo huuwugol sugu ɗii kaawakeeji?
Ko non woniri : ka tumbo maayo, hari laawol ngol no yoori. Israa’iilayankeeåe åen fow seppi ka hoore laawol, åe jokkitii, åe hewti ngoya senngo.
Misirayankeejo arano on : "Jokkee åe. Laawol wongol ngol ka hakkunde maayo ko fii enen kadi udditiraa."
Misirayankeejo ɗimmo on : "Eee, kirindiije giri-giriije ðen saggii. En ñaawaama. Alla no tippirde e men."
Ko ɗun woni konguɗi sakkitori ɗi Misirayankeeåe åen yewti ɗin. Cenɗe ɗen ɗiɗi fow, maandiiji ndiyan ɗin waylitii hoore maååe. Ndiyan ɗan hunndi konu konu Misira ngun fow.
Isra’iilayankeeåe : "En hisinaa-ma! Alla men on foolii ayåe men åen nde wootere fii fow!"
E nder welo welo moolanaango, åe beyti beytol fii jarnugol Alla.
Yewtooåe : Fillitotooɗo, Israa’iila, debbo Israa’iilayankeejo, paykun, Muusaa, Misirayankeeåe ɗiɗo
© Copyright : CEF Allemagne


text:
Home -- Fulfulde -- Perform a PLAY -- 089 (Ringu at the bull race 1)
89. Fii Ringoo ka dogudu ga’i ɗin 1
E nder koɗolun tosokun wonkun e ndii leydi Indiyaa, oo wi’eteeɗo Ringoo no jolkindirde sareeti mo ga’i na’i pooɗata. Onsay mawåe makko åen ýawi ton.
Ringoo : "Baluuta, ýawu, fokkiten."
Baluuta : "Eyyoo, hiɗen yahude ka jirteeji ɗin yeeyetee ɗon."
Ringoo : "Onsay en waɗay juldeere fii ga’i ɗin."
Baluuta : "Ringoo, mi weltoto si hawrii a foolii ka foolotiro ga’i ɗin."
Tawi kanko Ringoo himo monii fota fewndo ko o jooɗii yeeso fii no o ardora ga’i ɗin. Ko laawol ngol ardotoo ngol hikko ka buruure. Woååe no wi’a wonde ko ɗon buutooji ɗin suuɗii, wurin ruuhuuji bonɗi ɗin no ton kadi.
Baluuta : "Dogu tinna, yo Ringoo, no yaawiri."
Ringoo : "Miɗo miijii si tawii en yi’oyay koɗo on? Hiɗa anndi mo, oo aaden jannuɗo rawna åanduujo on. Oo yewtoowo soono kala fii Alla moýýo on."
Hari hito buy no woodi, saare nden no heewi kurtu-kurtu. Ko åe hewti, ko Ringoo adii cikkaade ka leydi iwde ka sareeti.
Ringoo : "Ay, Ay! Koyngal an ngal!"
Bullal seeåungal naatii ka nder teddudi an. O ŋatindiri ýiiýe ɗen, o pooɗi bullal ngal. Onsay o seppiri wa boygeejo e åaawo mawåe makko åen. Fewndo ko ben makko yahunoo soodugol piiji ɗin, oo wi’eteeɗo Ringoo wujjuno banaanaaru ndun. Himo anndunoo tigi ko o waɗi kon moýýaa, kono himo miijii wonde wuyåe åen no wujjude kadi.
Åe nanii gallol labaangol ngol. Oo wi’eteeɗo Ringoo no faalaa dogude hella ka gallol ngol iwata ton, kono o waɗii aksiden kanko e goɗɗo. Neɗɗo on liåi kaydiiji ɗi o joginoo ɗin fow. Hari ko o koɗo. Ringoo etii no o dogira, kono åe nangi mo.
Sahaabaajo on : "Habbo miniti gooto, yo giɗo an, miɗo faalaa jonnugol ma ndii kaydi. Ko åataakuru immorde ka Alla. Ko e ndun åataakuru janngataa fii giggol makko ngol fii maa."
Ringoo jogii kaydi ndin o watti ndi ka nder kaalanwol makko : turban.
Gallol ngol dartii, oo Indiyenjo wonuɗo e fijirgol keroonaaru ndun, immii.
Pandu : "Ko Pandu mi wi’etee. Miɗo wowtunoo ittugol sadaka mi yeɗa ruuhuuji bonɗi ɗin, ko ga’i ɗin mi rewaynoo. Kono miɗo anndi jooni Alla wurɗo on, ko kanko mi woni e kurkanaade. Ko kanko woni Alla tigi-tigiijo on."
Ringoo miijitii fii ɗin konguɗi. Bimbi nden ñannde, ko jimbeeji ɗin waɗata kon hito findini mo.
E nder ko o huli kon, himo ndaarude ko koyngal makko ngal wojji kon e ko ngal åuuti kon. Ben makko noddi ñanneejo ñawdoowo on. Oo wi’eteeɗo Ringoo no diwna fewndo ko o ari daarugol mo. O junji condi puwaawre ndin ka barme, o coorii ka noppi makko. Ringoo haaci.
Ringoo : "Ayye! Ayye!"
Ko honno poiwaavur on e coora sellinirta nawnaare? Dogudu ndun fuɗɗii. Wi’eteeɗo on Ringoo no muuseede fota. Kono o jebbilii, o etii moosugol.
(Hito yiite)
Ga’i ɗin woni e dogugol. Jamaa on no wakkilinde åe. Ringoo no wulla kadi sabu muuseendi ndin, o dogi åaawo sareeti on. O yani, ontuma ...?
Taariika hikkotooɗo on hollete ko feýýi kon yeeso.
Yewtooåe : Fillitotooɗo, Ringoo, Baluuta, Misiyonerjo, Pandu
© Copyright : CEF Allemagne


text:
Mbiɗo yiɗi ɗo weddaade tan no annama konngiɗi tati : konngol gadanol, “ko seeɗa alaa, ko barke woodi! “, konngol ɗiɗaɓol, “so doole ndonkii, yo doole keɓɓo! “, konngol tataɓol, “ndenten ɓuri ceerten”. Sikke alaa ɗiiɗoo konnguɗi fof, won ko coomi haa heewi, gasataa ɗooyene, ɗum tagi konngol heen fof mi jubba heen cetta.
“Seeɗa alaa, ko barke woodi” : Eɗen nganndi kay Fedde Ɓamtaare Pulaar dañii duuɓi capanɗe tati kono noon gila e duuɓi mum nay, joy, jeegom, sappo gadani, golle ɗee fof ngollaama. Alaa fof ɗo golle Fedde Ɓamtaare Pulaar nganndaaka.
Gila ndeen ko ɗum reɓata haa e oo sahaa jooni. Ndeke eɗum waɗi barke.
Konngol ɗiɗaɓol : “so doole ndonkii, yo doole keɓɓo” : oɗon nganndi yoga e ɓeeɗoo wonɓe ɗo e ardorde nde, e wonɓe ɗo e nder saal o, heewɓe heen fotde duuɓi capanɗe tati, ko e jiilirɗe ɗe e nder goomuuji ɗi ngoni ina liggoo. Kono ko heewi heen ko yiɗde ɓuri heddude ɗum en ɗo kono wonaa softeende. Gila e dow hoyre am noon, gila e duuɓi 1977 wonde ɗooyene e peŋgal Madinaaji, 1988 wonde ɗo e catal Nuwaasoot, 1980 wonde ɗo e yiilirde Ngenndi, ruttaade kadi e ɗiiɗoo duuɓi wonde koroowo ngalu e yiilirde ngenndi, ɗum noon mbiɗo anndi won ko heewi ko waawaa yahdude. Ko yiɗde tan woni ɗoon! Kono ɓur-mi yiɗde ko yo sukaaɓe ɓe ngar!
Toɓɓere tataɓere : “ndenten ɓuri ceeren!” ko ngaree e kala ko eɗen ngolla, mbaɗen feere kawren e yuɓɓinde e dawruɗi men ɗi e ko ngollaten koo fof, ndarano-ɗen pinal meeɗen ngal, ɗo mbaaw-ɗen tolnaade fof, so e nder galleeji men, so e nder partiiji, so e nder kala ɗo moni kala dillinta sabaabu, enen fof yo a taw eɗen kawri e miijo wooto, e hol no mbaɗirten haa pinal men ngal waawa yahde e laamu, tammbee heen, gollee heen, tawi laamu ngu ina waawa tammbaade ɗum, ina waawa golloraade jawɗeele jogaaɗe e doole jogaaɗe toon ɗe. Ɗum noon mo woni e men kala ɗo tolnii, ɗo mbaaw-ɗen yahde e banngeeji goɗɗi fof en mbaawaa gaynude hay dara so wonaa enen e koye men pelliten, mbele pinal meeɗen ngal ina ƴellitoo, mbaawen fooftirde, mbaawen neemaade e nder heen. Kadi janngo e jam so ɓesnguuji men ngarii mbaasa hersude.


text:
Ko honɗum feƴƴi Bunti?
Saakitaama ñannde :
Men yewtidii e aaden gooto mo MINUSMA kaalidi e mum. On hollii men wonnde ñannde Barkhane waɗi nden fellannde, kanko o yi’aali kuliyankoojo hay gooto. Heɗoɗen mo faandu haali Minati JALLO
Tati lewru go'aɓuru nduu woni ko Bunti yimɓe mum wonnooɓe kurtunooji pellaa. Sappo e njeenayo maayi e ndee fiyande. E cimtol salndu Minusma daraniindu hakkeji . Minusma kañun e yimɓe walde daraniinde hakkeeji neɗɗanke Mali ɗum woni CNDH lamndondiri e gooto yimɓe njeeɗo barmuɓe e on fitina Bunti.
MALI _Son TEMOIGNAGE BOUNTI
E bi'ol Aagibu BORE ko ngam heɓude laaɓal nde piyande waɗi so gollirde maɓɓe waɗi tefoore. E kabaruuji ɗi ɓe heɓi jihaadiyankeejo fey gooto tawaaka e ngenndi Bunti nde piyande waɗunoo nde.
Caggal ciimtol Minusma yaltugol keeña, jaagorɗo faransi kalfinaaɗo konu e ndeenaagu leydi Floranse Parli annditinii e windannde wonnde yimɓe mum ngaɗaali juumol e ndee fellannde. Konukooɓe barkhane ko yimɓe kuliyankooɓe woni ko ɓe mbari ñannde ñalorma nde Bounti piyaa ndee.


text:
Pulaar ene wiya « ko maayɗo tan booraa ». Ko haalaa fof noon, walla ko waɗaa, won ko saabii ɗum, so en njejjitaani. Sikke alaa, tawde bojji ngartirtaa, ɓinngu moƴƴaagu artirtaa, yooɗde, yonteede e jogaade ngalu peewnittaa, woodani en tan ko duwanaade maayɓe men « yo Alla yurmo ɓe yaafoo ɓe, haarna ɓe aljanna, waɗta barke maɓɓe e ko ɓe ɗali ». Kono ene moƴƴi, ko adii ko mboɗo jokka, mi arta e ko saabii ciftorgol mi ngol konngol « ko maayɗo tan booraa ».
Eɗen nganndi, maayde, ɗo hesɗi ɗoo, yiɗɓe ngoyat, añɓe ngoykinoo. Nde tawnoo haalooɓe kaalii kaaltii e ɗemɗe aduna ɗee fof, haa kala leñol ngol nan ɗen ɗemngal mum, eɗen tawa toon ngol konngol «kala mo ngonka laatanii jamalun, won dañirɗo kaan ngonka jam mum». En katojinaani e yeruuji keewɗi, sabu naange suuɗirtaake newre, ko hono noon kadi tame waasirta faloreede henndu. Ko wonaa ɗuum koo, won ko teski ɗen e nder ngol leñol ngol haaliyankooɓe yiɗɓe payka ñeñooɓe konngi keewi siforaade «mbiy mi, wiy mi e wiymaa mi». Haa teeŋti e jibinannde Muritani fof, wuurɓe he leydi hee e ɗanniiɓe fof.
Ɓeen ɓe nduwani ɗen yoo Alla waɗ jaaƴnde e jiydal, kanum e kumtal haajuuji haa ɓe ɓaara ɗo malaa. Sikke alaa, hannde, hay gooto humpaaka caɗeele kawranooɗe e duuɓi ɓennudi ɗii, haa nii e ko sakkitii. Mi teskiima, hitaande fof, gila e facebook, whatsApp, haa e laylayti renndo goɗɗi, ene waɗa sahaa, hakke balɗe sappo, alaa ko yiyatee, alaa ko nanatee, so wonaa woondu. Bojji ɓe jinnaaɓe mumen mbaraa walla mbaɗaa ko haanaani, bojji ɓe worɓe mumen leeɓtaa, koynaa, haa pittaali mumen njahori heen. Kono kadi bojji « araani abboo en », bojji « Sammba noddaaka nootii en », bojji yiilotooɓe innireede « ngenndiyankooɓe », woyooɓe e dumunna balɗe sappo, nduɗtoo e fijirde, jaleeɗe e yiilaade ballal ɓe ɓe takki kanum en mbonni ko boni koo, haa saabii bojji ɓe ngyata ɗii.
So tawiino en njaɓno haaldude goonga, ko aldaa e jinngol, aldaa « mi haalataa sabu oo emin njiidi », maa en taw, ellee won e men ngoyirta tan ko ngam humtude haajuuji mumen, ngam feewnude nguurndameeje mumen e ɗe ɓesnguuji mumen. So mi hulaani, mi wiya ko ɓeen ngoni ɓe njiɗaa caɗeele goyeteeɗe ɗee ngasa e leydi. Ɗum noon ko tuugnaade e konngol ciftinno ɗen dow, biyngol «kala mo ngonka laatanii jamalun, won dañirɗo kaan ngonka jam mum». So wonaa ɗuum kay, holi ko haɗi liggoro ɗen hakkillaaji, mbele kala nde wiyaa noogaas e jeetati lewru Noofaamburu arii, enen ne njaggiren ɗum juulde ?
Ɗuum woni, ko naamnaa koo heɓee. Woni, maayɗo e maayraaɗo fof keɓa hakkeeji mumen. Keɓira ɗum tawo anndude baranɗo ɗumen walla pawjunooɗo warngo e leeɓte jinnaaɓe walla worɓe mumen. So ñaawete, so yaafete ne, baɗɗo, baɗaaɗo e baɗanaaɗo fof kuccondira. Hay so juuɗe lommbodiraani kam, gite potta, kunuɗe kaalde, mo woni kala rokkee hakke mum ko aldaa e mone, aldaa e jinngol. Ene gasa, so tawii fof rewii laawol, maa ngartu e ko maɗo oo wiynoo, ko saabii rewaandu ene willa laasi. O wiyi, ndu wiyata ko « yoo ko ɓenni ɓennu ». E ngaan sahnga, maa hakkillaaji ndeeƴ. Ko fayi arde hebanee, mbele ko waɗnoo waasa waɗtude. Ɗuum noon dañetaake e « hooram-hooram ». Dañetaake ɗo gooto fof yiilotoo tan yoo haaju mum humto, hay so hakke keddiiɗo oo ene yooloo. Ɗo won heen nduwotoo « yoo caɗeele mbaɗ sahaa e sahaa fof woto mi waasde ko ndañnoo mi he sahaa nde kaari e kaari ndañi caɗeele ndee ».
Yoo Alla rokku ene jogaade noppi nanooji e hakkillaaji paamooji. Mbele ceernden goonga e fenaande, mbaasen wonde duppooɓe haa royta nanndikinoo e arɓe ñippude, walla ɗeɗɗooɓe haa maaya nduttoo ngara jenaysa.
Mboɗo rowira yaafnaade banndiraaɓe janngiyankooɓe ɓee fof. Sabu waasataa ɗo taataa, ɗo tooñaa, ɗo mallaa walla nii ɗo ñiŋaa tawa wonaa e teyaaɗe. Bdewtintu mi heen ko duwaade « Yoo hitaande 2021 yahdu e caɗeele men fof, 2022 arda en jam, kisal, ɓamtaare duumiinde. Alla juutna balɗe moƴƴina baɗtande, tawa ene yahdi e cellal e kisal e kumtal haajuuji dewirɗi Alla jokkirɗi enɗam »
Malal Sammba Gise


text:
Ɗerewol aranol ŋol Pol winnani ɓe
Korintu
Haala Puɗɗirka
Pol lilaaɗo nun winnani ɓe Korintu ɗerewol mum aranol ŋol ɗo hakkune duuɓi 54 e 55, ɓaawo de o waɗi duuɓi tati der wanŋarde Efesu, Golle Lilaaɓe. 20.31. Wakkati mum Korintu laati nun wanŋarde mawne der leydi Akaya. Ɗerewol Golle lilaaɓe 18.1-18 e batana en no Pol yahiri Korintu e no o tiggiri eklesiya der siire nen.
Ɓe Korintu winnaniino Pol, ƴami ƴanɗe dow teegal, e dow ƴakkugo tew caafiranaaɗum tooruuje. Pol winnanii ɓe ɗerewol ŋol ɗo gam o toontoo ƴanɗe maɓɓe. Ɓerne makko biisakeno e habaruuji ɗi o nani dow ceenniigu naatuŋu caka ɓe Korintu, e jeddi tawaaɗi hakkune maɓɓe, e kade tooraaji goɗɗi gonuɗi caka maɓɓe. O nanii bo haala jeenu kalluŋu tawaaŋu caka maɓɓe, go ɓee jeeɗi, ɓe baaway ko moƴƴini ka.
Ko jogii Pol dow ɓe Korintu woni moƴƴingo goonki maɓɓe dow ko yaadataa e ko Alla yiɗi. Haalaaji ɗi o batani der ɗerewol makko e ɗuuɗi, amma ɗi fu huune gootum nun ɗi cappii. Kan woni, haala joonne goonɗinɗo fottune.
Tokkontirki haalaaji
1. Toonti Pol dow ka o nani 1-6
Haala puɗɗirka 1.1-9
Ceenniigu der eklesiya 1.10-4.21
Toora dow joonne goonɗinɓe 5.1-6.20
2. Toonti dow tooraaji feere feere 7-16
Ɓaŋugo e jooɗaago ɓaŋay 7
Woodugo hoore mum e kirtaari ceniini 8.1-11.1
Jikku kaanuŋu goonɗinɗo e woodi der eklesiya 11.2-34
Dokke Ruuhu, e no ɗe gollirte 12-14
Haala pintol 15
Haalaaji cakitiiɗi e cannooje 16
1
Sannoore
1 Min Pol e banniraawo men Sosteni winnani on ɗerewol ŋol. Min Pol noddaaɗo gam laatoo lilaaɗo Yeesu Almasiihu e muunyo Alla. 2 Emen canna eklesiya Alla gonuka Korintu. Alla laaɓinii on gam on kawtii e Yeesu Almasiihu, onon noddaaɓe gam laatoɗon seniiɓe, noddooɓe inne Joomiraawo meeɗen Yeesu Almasiihu to gonuɗon fu. Yeesu on laatii Joomiraawo maɓɓe, e Joomiraawo meeɗen. 3 Alla Baaba e Joomiraawo meeɗen Yeesu Almasiihu waɗana on moƴƴere, hokka on jam!
Pol e yetta Alla gam ɓe Korintu
4 Wakkati fu mii yetta Alla gam mooɗon sabbu moƴƴere makko ne o holliti on. O hollitii on ne gam on kawtii e Yeesu Almasiihu. 5 Der kawtal e makko, on keɓii huune fu, ko ɓuri du, der haala, e der annal fu, 6 eɗum hollita no on jaɓii seedaago amen haala Almasiihu no wooɗi. 7 Kanjum acci on dullay dokkal Alla baa gootal, oon keɗorii Joomiraawo meeɗen Yeesu Almasiihu wittaa. 8 Kanko semmiɗinta on faa heennyitirde, gam laatoɗon ɓe walaa gacce der nyalaane wittoygo makko. 9 Gam Alla laati nun koolaaɗo, kanko nodduɗo on kawton e Ɓiyiiko Yeesu Almasiihu, Joomiraawo meeɗen.
Hawre caka goonɗinɓe
10 Banniraaɓe, mii eela on e inne Joomiraawo meeɗen Yeesu Almasiihu, batee haala goota, to on ceenniree, gaɗee hakkillo wooto e miilo wooto. 11 Banniraaɓe am, mi nanii diga e getti wuro Kolowe, kaɓe tawaaɗe caka mooɗon. 12 Ko jiɗum wi'ugo woni mi nanii moy mooɗon e wi'a min, mo Pol nun, goɗɗo bo e wi'a: «Min, mo Apollos nun,» goɗɗo feere kade e wi'a: «Min, mo Piyer nun,» faa hanne goɗɗo e wi'a: «Min, mo Almasiihu nun.» 13 Almasiihu seennu nun na? Pol nun maayi gam mon dow leggal palaaŋal na, naa e inne Pol nun gaɗiraɗon batisi?
14 Mi yettii Alla gam mi waɗay baa gooto mooɗon batisi, to hinaa Kirispus e Gayus. 15 Non non, goɗɗo mooɗon waawataa ko wi'i waɗaama batisi e inne am. 16 Ee, gooŋa, mi waɗii getti wuro Estefanas batisi. Baka ɗon, mi annaa naa mi waɗii goɗɗo kade batisi. 17 Almasiihu du lilay am gam mi waɗa batisi. Ko o lilanimmi woni, mi waajoo linjiila. To emi waajoo ka bo, mi waɗirtaa ɗum e baawal haala, gam to maayde Almasiihu dow leggal palaaŋal laatoo baanji.
Baawɗe Alla e annal mum
18 Haala maayde Yeesu dow leggal palaaŋal laati nun haaŋaare dow gite halkooɓe, amma dow meeɗen enen hisinaaɓe, ka laati nun baawɗe Alla. 19 Eɗum winnaa der dewtere:
«Mi halkan faamu faamuɓe,
mi jirgitan annal annuɓe»
20 Den, toy wooduɓe faamu woni? Toy moodiɓɓe tawreeta woni? Toy waawuɓe jeddi der jamaanuuru nuu ɗo woni? Alla bane wayliti annal himɓe duuniyaaru nuu waɗi ŋal haaŋaare na?
21 Himɓe duuniyaaru nuu e faamu mum fu, annitay Alla no o holliti faamu makko. Ɗum laatake nun nun gam Alla e yiɗi hisingo goonɗinɓe ɗum fu diga e waaji amen ɗi woɓɓe daari haaŋaare. 22 Gooŋa nun, Yahuduuɓe e ƴama haaynaareeji, Yunaninkeeɓe bo e darta annal. 23 Amma enen, habaru tiggol Almasiihu dow leggal palaaŋal baajotoɗen. Yahuduuɓe e daari ɗum ko ferginta ɓe, Yunaninkeeɓe bo e daari ɗum haaŋaare. 24 Amma ɓe Alla noddi, baa ɓee Yahuduuɓe, ɗum bo ɓee Yunaninkeeɓe, ɓee anni no Almasiihu laati nun baawɗe e annal Alla. 25 Gam haaŋaare Alla e ɓuri annal neɗɗo, kade bo, tampere Alla e ɓuri semme neɗɗo.
26 Onon banniraaɓe, daaree no Alla noddiri on onon e ko'e mooɗon, caka mooɗon, wooduɓe annal dow gite himɓe, ɗum bo semmenteeɓe, maa bo ɓe lenyi laamiiɓe, ɗuuɗaa.
27 Amma Alla suɓii kaaŋal duuniyaaru gam o sentina wooduɓe annal, o suɓii tampuɓe gam o sentina wooduɓe semme. 28 O suɓii ko walaa tedduŋal e jawniiɗum, e ko wattiraaka der duuniyaaru nuu, gam o yawna ko teddi, 29 gam to goɗɗo heɓu juraago yeeso Alla. 30 Kanko hawti en e Yeesu Almasiihu, go Yeesu laatanii en annal Alla, der makko keɓuɗen gooŋaaku e laaɓineego e rinɗineego diga hakke. 31 To non «jurotooɗo fu, juro gam kawtal mum e Joomiraawo», hande no winniraa.


text:
Ñalnde 3 lewru Abiril, to saare Memphis, Martin Luther King wiyii : « Mbeɗe ni ŋabbi e dow haayre, njonngii-mi oya bannge mayre, cooynii-mi leydi podaandi. Kono mbeɗe sikki mi waawataa yahdude e mon toon… ». Jaŋgo mum tan, neɗɗo añamleñamo felli mo kural e goddol, o wari oo ceernaajo ɓaleejo daraninooɗo wellitaare Ɓaleeɓe Dowlaaji Dentuɗi Amerik USA). Nguurndam caggal maayde, tiimgal Luther King yiynoo e koyɗol wonti goonga nder leydi makko : leydi Amerik nayeeri. Duuɓi capanɗe-nay-e-joy (45) caggal ɗuum, Barack Obama, jahroowo hannde e duuɓi 47, udditii poofaali Baleeɓe, wayi ko no toɓo ubbiti kuɗooli, leppini leydi eeɓindoondi caggal duuɓi e kitaale yooro bongo.
Ndeke, piindi ina waawi saltude e dow camotine. Gaagaa hoohooɓe Baleeɓe wayi ɓe no Jesse Jakson e Colin Powell [Marcus Garvey], Barack Obama ina waawi hannde yooɓaade ndonu Martin Luther King. Ñawanɗe gorɗinɗe ɗe macungaagu accunoo e kitaale 70, omo waawi hannde aawde heen calsaltiri yaakaare ɓesngu Ɓaleeɓe.
OO ALET BOƊEEJO NO ƳIIƳAM
Holi Ameriknaajo jejjitɗo Bloody Sunday ? Oo ñalawma boɗeejo 7 Marsa 1965, teemedde-jeegom (600) neɗɗo daraniiɓe wellitaare, ummii wuro Selma fayde saare Montgomery nder seppo mawngo. Ɓe njaɓɓoraa conndi e kure, ƴiiƴam deelii no waame ngatamaare. Ko ɗam ƴiiƴam woni daarorgal hare Ɓaleeɓe Amerik ngam wellitaare mum en.
Ndonu Martin Luther King nanndi ko e ndonu Mandela gaa e Afirik. Hoto njogo-ɗen heen kerse, Afirik rokkii laawol. Raay mo Barack Obama dañi o, nanndi ko e hare nde Ɓaleeɓe Afirik ummaninoo feewde e Apartheid, rokki Nelson Mandela laawol fartaŋŋe haa yettini muuyaande mum: wonde Hooreejo Afirik-Worgo. Daartol jaɓataa fartaŋŋe molo, maa wonda e pellital e muñal e peeral hakkille. Martin Luther King, e Mandela, e Obama, ko funeeɓe, ko jokkaa-jokki to bannge miijooji.
Oo Hooreejo keso to Dowlaaji-Dentuɗi (USA), fertiima ŋabbirɗe daartol, daartol juutngol, puɗɗingol gila yumma makko e baaba makko nganndondiraani.
Hannde o, USA ɓuri leyɗeele winndere fof doolnude, to faggudu e to kaɓirɗe e to ƴellito e ɓamtaare. Oo suka gorko keborɗo ardaade leydi ɓurndi doolnude e winndere hee, ellee ko o dokkuɗo Leopold Sedar Senghor goonga, ko o tonngol jillere ɓaleejo e boɗeejo, doondiiɗo pine keewɗe (pinal Afirik, pinal Amerik, pinal Asia). Oo raay tan hollitii miijooji añaleñameeɓe ngonaa goonga, miijooji fanniyaŋkooɓe “falsafaa” wayɓe no Hegel, Le Comte Gobineau, ekn…
MIIJOOJI AÑAMLEÑAMEEJI NGADDII E AM FAAYRE
Baaba makko ko Barack Obama Mawɗo. O jeyaa ko leydi Keña, ko o ɓiy bileejo ceedtinɗo. Neene makko ko Stanley Ann Dunham, mawnuɗo nder sato diine Annebi Iisaa, caltiiɗo diine fof. Barack Obama jaŋngii Quraana nde famɗi ndee, to leydi Indonesia, to o wondunoo e neene makko taw restaama toon caggal nde o seeri e baaba makko. Oon saanga o yahratnoo ko e duuɓi sappo tan.
No sukaaɓe heewɓe yonta makko [to Amerik], Barack Obama fijii, yarii sanngara, jaawinii yammbaa. Ko ɗee geɗe ngadii hulɓinde taaniiko debbo (yumma mum yumma makko), mo giɗli mum e makko ina mawni, haa o « ɓurani mo neɗɗo fof ». Nde o siftori taaniiko fof, oo debbo nayeejo mo hono mum alaa e wiyde makko, Barack Obama ina heewi jaŋtaade : « Mi waawaa yejjitde baaba am [Ɓaleejo], no mi waawaa yettirde taani am Tuubaako boɗeejo, debbo nehɗo-mi haa mawnu-mi, debbo jarlitaniiɗo mi, debbo jiɗɗo mi haa ɓurani ɗum huunde fof e aduna, kono kadi ko debbo meeɗnooɗo wiyde mi ina hula so fottii e Ɓaleejo, debbo kaalanɗo mi miijooji añamleñameeji, miijooji gadduɗi e am faayre. Ɓee yimɓe fof ko miin, ko ɓee yimɓe fof ngoni Amerik, Amerik mo giɗli am e mum ngalaa keerol…».
Ngol koongol wallitii tigi jeeyngal makko dow laawol feewde Maison Blanche (Galle Daneejo: laamorɗo Amerik). No rewɓe nayeeɓe Afirik mbaɗata nii, oo debbo ɗoftii tigi taani mum, haa yettii hakke nguurndam makko, sabu ko balɗe ɗiɗi ko adii nde Barack Obama fiilatee, o hawri e Joom makko. Poofaali makko battindiiɗi ko ɓamtude taani makko, ngati o yahdaama haa o « werlii kartal makko » hade makko waynaade aduna.
Sikke alaa, Obama nanndata ko e cuɓaaɗo nder heewɓe, mo daartol fawi e hoore mum laawol mbaylaandi renndo Amerik. Ameriknaaɓe pennii heewɓe, ngati yimɓe cikkatnoo ko tuubakooɓe maa ummano wallude banndi mum en John McCain.
Ko e ngoon miijo yoga e jaayɗe Oropnaaje ngabbitinoo, ɓe njogii heen darnde naafigeere. Kanje fof ɗe mballita Obama e ɗaminaade o foolataa. Wayi kono so mbiriiji ɗiɗo ina cippira, yeeɓooɓe ngonana pamaro doole o, tawa noon aɓe njenanaa ko kaŋko liɓatee. Kono Oropnaaɓe ina ŋakkiraa anndude Amerik, ko leyɗe ɗe njiydaa baŋ-yoo-bbaŋ e leyɗe Orop. Oropnaaɓe poti hannde ko artirde koye mum e goonga, haa teeŋti noon e Sarkosy.
LAAWOL POOLGU
Ko feeñi e fiilngo Obama ko dille diiwtuɗe leñamleñamaagu puɗɗiima yumtude. Hannde ɗo gannde njahdata e njaaweeki “leer”, hannde ɗo winndere fof wonti “wuro wooto”, cuɓagol yimɓe ɓurata fawaade ko e mbaawka e ganndal. Wonaa kay ceerundal leñƴiyankeewal. Hay sinno Obama rufii lahal miijanteendi caggaliyankoori, miijanteendi mbiyoori mbaawka e ganndal pawii ko e leñol (ɓaleejo maa boɗeejo), hoto yejjite noon ma o naat “Maison Blanche” e sahaa iiñcuru faggudu nder winndere kala. Ɗum noon ina jeyaa e ko walliti Obama haa nawi raay, yahdi e miijannde makko e iiñcuru faggudu ndu, iiñcuru caabiingu haa kalbe “Oncle Sam” (ko waccoore Ameriknaaɓe) njulii banngeeji kala.
Obama dañii huccannde hesere mawnde : iiñcuru faggudu e renndo. Hay sinno ɓesnguuji aduna fof inan ngulla weltaare ngam raay Obama, hay sinno ƴiiƴam Ɓeleeɓe ina doga e ɓanndu makko, ittataa Ngenndi makko ko Dowlaaji Dentuɗi (USA), tiitoonde makko ko “Bannière Etoilée” .
Yo Alla mo Ameriknaaɓe ngooŋɗiɗi moƴƴu e maako, yaynanoo mo laawol poolgu.
Kuɗol : Mammadu Wan, Ɗowoowo Jaaynde
L’Observateur (l’Obs) , toŋ 1538
Alkamiisa 06 Noɓambar 2008
Firo : Aamadu Malal Gey


text:
Hooreejo leydi Ruusiya Wladimir Putiin ƴetii kongol hanki
Saakitaama ñannde :
Ka mbatirdu ngenndiiru yeesso sarɗinkooɓe e jaagorɓe leydi ndii. Yewtere nde o woowi waɗude hitaande kala. Ɗum non ko jonnude eɓɓooje laamu makko. E ɗum o fodii, ayɓe makko taweteeɓe e kawtal leyɗe Orop yottagol muusungol si ɓe ɗaɓɓitiimo. Fewndo ɗon lunɗiiɓe makko waɗi seppo ngam Aleksi Nawalny, sokaaɗo kaso accitee. E ɗin seppooji ko ɓuri yimɓe ujunere e teemede ɗiɗi fawaama jungo. Ngal huccondiral Wladimir Putiin e depiteeɓe ko e saha mo pooɗondiral taskaa hakkunde Ruusiya e leyɗe Orop. O waɗii eraango faaɗe e ɗen leyɗe wonde, to ɗe yawtu ciifol boɗewol ngol e leydi Ruusiya. E ɗum o andinii kadi no woodi leyɗe wano ɗental leyɗeele Amerik woowuɗe jukkude Ruusiya haa ɗum adana caɗeele fagudu leydi ndi, hara e wi’i makko ko alaa wonanaa. Kanko Wladimir Putiin o anndini kadi o sembinay darnde makko ngam haɓude mbaylaari weeyo. Kono ko o adori ka yewtere makko ko ñawu koronawiriis. Ɗon o weltanike safrooɓe leydi ndii, kono kadi o holliri e nden yewtere nafa marke sputnik V ka haɓɓugol laygol rafi koronawiriis e nder adunaaru ndu fuu. O waɗii kadi eraango e ɓiɓɓe leydi ngam yo ɓe ŋeeso (marko/ peso) no yamiraa.


text:
Wuurnitugol ndema e ngeygu hottolo e nder Afrik
Saakitaama ñannde :
Heɗiiɓe RFI Fulfulde min bismima on nder taskaram men ‘’faggudu e ɓantaare Afrik’’. Faandaare faggudu e ɓamtaare Afrik, ko faaminde on, no leyɗe fewndori e baŋŋe jawle, ɓamtal e saɗteendeeji walla caɗeele ko yowitii e ɓamtaare Afrik. E nder yewtere ndee, kaaleten ko ko fewti immitinnde ngeyngu hottolo ma wi’en faabo,Holto demal hottolo tolnii e nder leyɗe? Holko e nafoore ɗum addanta faggudu leyɗele afrik ?Ngam jaabaade ɗee naamne, koɗo men ko Mussa Yaatara, ngardiiɗo catal waylanngal hottolo e nder baylari CMDT, To Mali.Ma en jewtidu e Mamadu Aliiw JALLO, ngardiiɗo nbaylaari no wi’ee « TOKKORA » to worgo leydi Gine. Dilloowo e fewnugol leppi.Ngayniirten koy Umar Kuma, Halfinaaɗo kumpital e ngeyngu, To kafidal Sodefitex, leydi Senegal.Heɗiiɓe RFI Fulfulde, ko ɗum woni toɓɓe taskaram men.
Heɗee kaa taskaram e alkamissare kala, 8:50, himo heɗitee aljuma 17:50 (GMT) Yonta Kuuɓal.
Hiɗon waawi tawtoreede e jewte ɗen ka tonngoode amen WhatsApp: 00221766441282.
Hiɗon waawi yiitude taskaramji ɗin fow ka kelle amen Facebook e Twitter: RFI FULFULDE


text:
Caggal nde reenooɓe tufnde geec Muritani mbari gawoowo senegaalnaajo, e fitina awooɓe Get-Ndar feewde e julaaɓe Muritanaaɓe wonɓe to Ndar, Makki Sal, hooreejo leydi Senegaal hoɗiima Muhammed Abdel Asiis, hooreejo leydi Muritani ñalnde 8 e 9 feebariyee 2018, ngam sammitde tooke fitina oo e moƴƴitinde jokkondiral ɓiyngu yummaagu hakkunde leyɗeele ɗiɗi ɗee.
E fawaade e bayyinaango ngo ɓe caakti caggal njillu nguu, hooreeɓe ɗiɗo ɓee njeewtidii e toɓɓe keewɗe haa arti noon e toɓɓe paatuɗe e kuutoragol ngaluuji diƴƴe, ɓe njamiri jaagorɗe leyɗe ɗiɗi ɗee, ɗe ɗum toɗɗii ɗee, nde « ƴettata e ko yaaccii denndaangal kuule katojinaaɗe ngam tiiɗɗingol gollondiral e oon fannu, e yeeso siifondirde nanondiral (portokol) hakkunde leyɗe ɗiɗi ɗee, ɗoo e maayirɗe marse 2018 ».
Ina wiyaa e bayyinaango ngoo wonde « hooreeɓe leyɗe ɗiɗi ɗee hollitii sunaare mum en mawnde e maayde gawoowo senegaalnaajo nder tufnde Muritani. Ɓe cuniima kadi e bonnugol jawɗeele julaaɓe Muritaninaaɓe to Saint-Louis ». Ɓe mbasiyiima « ɗooftagol sariyaaji e laabi jowitiiɗi e ngaluuji diƴƴe e nafoore leyɗe ɗiɗi ɗee, ɓe ɗaɓɓiri jaagorɗe nderndere leyɗe ɗiɗi ɗee nde njooɗdotoo ko adii maayirɗe marse 2018 to Ndakaaru, ngam timminde e siifde nanondiral paatungal e yah-ngartaa e koɗgol yimɓe leyɗe ɗiɗi ɗee ».
Ko noon kadi ɓe ɗaɓɓiri e « jaagorɗe ngaynaaka nde njoɗɗinta hakkunde mars e abriil 2018 to Senegaal, Goomu hakkunde leyɗe ɗiɗi ɗee kalfinaangu rewindo e ciynugol Nanondiral carɗungal polindaaji hakkunde leyɗe ɗiɗi ɗee…, ɓe njamiri guwarnamaaji ɗiɗi ɗii, nde cosata Goomu coftinoowu kalfinaangu rewindo e ciynugol nanondire ɗe leyɗe ɗiɗi ɗee ciifondiri ɗee ». Ɓe njeewtidii kadi ko faati e geɗe kisal haa arti e « kaɓgol e warkoyaagal taccikeeriwal juɓɓungal e mbaadiiji mum kala, haa teeŋti e ownugol, e njulaagu njogitaaje ngu rewaani laawol, njulaagu dorog e yimɓe, e laɓɓingol kaalisaaji. E nder ɗuum, ɓe ndokkii jamirooje ɓurɗe toowde ngam pottitte dewondirɗe, juɓɓuɗe ɗe ɗum toɗɗii ɗee, yantude jeejeeji denndaaɗi dow njoorndi e nder geec, ina mbaɗee ». Ɓe teeŋtinii juɓɓule denndaaɗe ɗee, hono OMVS e CILSS… Ɓe njeewtii ko faati e Palestiin, e « nimsa maɓɓe e feere Amerik yowitiinde e wuro El-Qods (Jerisaalem), ɓe teeŋtini ñawndugol jamyamol, nuunɗungol, duumotoongol, tuugingol e fiɓle sariya winndereejo gonɗe e denndaangal kawraaɗe laaɓtuɗe Fedde Ngenndiije paatuɗe e Dowla Palestiin dimɗuɗo tawi ko Al-Quds Al Shariif woni laamorgo mum ».
E nder ɗuum Makki Sal bismiima Muhammed Abdel Asiis to leydi mum, oon ne jaɓii ngoon bismaango ngo lajal mum dottoytee ɗoo e yeeso.
Yimɓe fof ina njaakorinoo maa ɓe ciifondir nanondiral paatungal e awo, kono ciifondiri tawo ko nanondiral goɗngal jowitiingal e « gollagol e peccugol njeñtudi njeeygu gaas jiytaaɗo e keerol hakkunde leyɗe ɗiɗi ɗee ». Ko waawi heen wonde fof , yimɓe fof ina kawri foti wonde hakkunde leyɗe ɗiɗi ɗee tan ko jam, sibu ko woni muuyanɗe ɓesnguuji ɗii, muuyanɗe ɗe ƴeeƴe ardiiɓe potaani lorde. Ɗumɗoon noon ina ɗaɓɓi darnde yimɓe fof ngam waasde iirtude ngañgu e joñcitde ñawanɗe ɓooyɗe, sibu, no wayi fof, Jam ɓuri Hammadi.
Bookara Aamadu Bah


text:
En ngardiino e daartol ngol haa ɗoo : “ Wiyaama nde ɓiyi Annabi Sooyib oo nde saɗtiraa ŋatiwere, denndaagnal ko hoɗɓe ɗoon e nadde ɗuwaa ndee e jinneeji nanii ɗum, etee ɗi ndentii e dow ɗuum, ɗi kuɓɓani mo jeyngol, ɗi ɓadtii mo haa o jibini, nde ɗi puɗɗi woɗɗitaade mo. Caggal ɗumɗoon, Annabi Muusaa arti ina weltii, o yetti Alla no feewi. Jooni, njokken …
Ko jolti caggal ɗeenɗoon geɗe ?
Caggal ɗuum, nde ɓiyi Annabi Sooyib jibini haa gayni, Alla hokki ɗum gaynaako ina anndi mo, ko oon nawti mo to baaba makko Annabi Sooyib. Oon seraani kadi wonndude e maɓɓe haa Annabi Muusaa mo (jkw), haljita e geɗe Firaawna, ɗum fof ko e dow yamiroore Annabi Muusaa. Caggal ɗuum nde Annabi Sooyib nani Muusaa haljitii e geɗe Firaawna, o neltiri Muusaa jom suudu mum.
Naatugol Annabi Muusaa mo to leydi Misra
Nde yahi haa yonti Annabi Muusaa ina naata Leydi Misra, Alla lonngini Haaruuna mo (jkw) gartugol Annabi Muusaa mo (jkw). E oon yonta Haaruuna mo (jkw) ko jaagorgal mawngal e nder jaagorɗe Firaawna, etee ɓe ceertataano jamma e ñalawma, haa nde Alla toowɗo oo lonngini mo, omo woni e nder ɗoyngol makko, wiyi mo kanko Haaruuna “anndu miñe Muusaa ummiima to leydi Modeyyana ko nelaaɗo Alla, o woni ko e laawol omo ara, ko aan e makko ndenndi gaalɗoon nelal feewde e Firaawna.” Haaruuna waɗti heen hakkille mum e wondude e kulol mawngol sanne. Haa Haaruuna sikkitii koyɗol ngol, o sikkitii koyɗol ngol, ko ɗum geɗe Seyɗaani, o tinaani omo lelii jamma tan, haa koyɗol ngol arti e makko, ko noon o woniri haa timmi laabi tati, ko waɗtindii koo, ɗum wiyi mo : “ummo feewde e miñe.” Laatiima noon, baafe laamorde ndee fof ko ko cokii, omo huli laamɗo oo so jooɗaaki e sara laawol, hoto yiyde mo. Alla wiyi mo : “ummo yah jaɓɓo miñe”. Oon tuma noon henndu ina addana Annabi Musaa haala Haaruuna e ko miiji fof e dow kattanɗe Alla. Haaruuna kadi Alla waɗtii adande ɗum ko wayi noon, caggal ɗuum, Haaruuna fellittii jaɓɓoyaade Muusaa mo (jkw) o yalti o jaɓɓoyoo Annabi Muusaa kono o anndaa ɗo heedi, ko henndu anndinta gooto e maɓɓe kala ɗo goɗɗo oo woni, haa ɓe kawri, ɓe njaɓɓondiri, ɓe njooɗodii, ɓe ngoni e yeewtitde e koye maɓɓe. Annabi Muusaa haalani Haaruuna (jkw) nelal mum ngal no siforii haa Haaruna faami. Caggal ɗuum, ɓe njiɗi yiyoyde yumma maɓɓe, Haaruuna wiyi “miin noon mbiɗo huli hoto goɗɗo anndude ko ngon-ɗen e dow mum koo”. Annabi Muusa wiyi mo “hoto hul, ngam Alla wiyi : “miin ngonndu-mi ko e mon, mbiɗo yiya on”“ simoore Ɗaaha, kaawise 46. Ndeen ɓe ummiima ɓe njahii haa ɓe njettiima damal galle, ɓe konngi damal ngal, caggal mum, ɓe naati ɓe njooɗii to woɗɗaani yumma maɓɓe, ndeen yumma maɓɓe yiyii ɓe tan, weltii haa faɗɗii. Nde yahi haa o ɗifti, Annabi Muusaa raadtanii ɓe ngurndam mum fof, o anndini ɓe kadi, ko o nelaaɗo, e ko woni nelal makko. Etee o nelaa ko e Firaawna e leñol mum, ko ɗoon yummiraaɗo oo, sujji, yetti Alla.
Oon jamma Annabi Muusaa waali ko sara yumma mum haa weeti. Nde yahi haa jamma ɗiɗmo oo, Annabi Muusaa ƴetti sawru mum yahi. Baafal noon ko tiiɗi ko fof, so o fiyii ɗum sawru nduu tan, udditto. O udditiri noon baafe keewɗe. Nde o ari haa o yettii galle Firaawna, ko noon o udditiri baafe tata oo, haa o yettii suudu Firaawna, o tawi ɗum ina ɗaanii. Mawniiko Haaruuna ina jooɗii e sara hoore Firaawna e dow jooɗorde makko. Haaruuna wiyi : “eehey maa Muusaa, ko ooɗoo waktu ngarataa ɗoo, huunde fof kay, ina jogii nde foti waɗeede, waɗ feere njahaa”. Annabi Muusaa yahi, yalti nokku oo, ɗum fof Firaawna ina ɗaanii tinaani.
Nde yahi haa weeti, Annabi Muusaa ari to Firaawna. nde o ari, ina waɗi e leñol ngol annduɓe mo, ina waɗi heen nganndaa mo. Annduɓe mo ɓee njahi kaalani Firaawna wonde Annabi Muusaa dognooɗo oo artii. O wiyi “ko waawnoo wonde fof, Muusaa artii ?” ɓe mbiyi ko o gorko naawo, njool, mo waare sukkunnde, omo ɓoornii wutte ñagga baɗɗo leeɓi, les koyɗe ɗee kam hay huunde alaa heen, so wonaa omo ɓoornii paɗe taƴee hulee. Ko refti heen noon, omo jogii sawru woɗeeru e junngo makko. Ɗoon e ɗoon yeeso Firaawna oolɗi haa ɓooyi ngo furɗi, ngo ñirɓinii haa yimɓe cikki o woni ko e woyde. Ɗo o woni ɗoo, omo siñña omo gergerta, o haftii o darii, omo huli kulol mawngol sanne. O yamiri jaagorgal makko biyeteengal Haamaan ngal, yo yah nannga Muusaa soka ɗum. Caggal ɗum o wiyi mawnum Annabi Muusaa hono Haaruuna ɓiyi Umraan, “hol ko tagi a anndinaani mi gartugol Muusaa ?” Haaruuna mo (jkw) wiyi : “mi yiɗaa sorsortude e maa ngam hokkude ma fiyakuuji makko, jooni kay haadi Muusaa a nawii ɗum to kasoo etee kosoo oo ko kasoo maa, waɗ feere ngaddaa mo ɗoo e yeeso maa, naamndo-ɗaa mo hol no o ardi ɗoo, ko ɗum ɓuri laaɓde.”
Yeewtere Annabi Muusaa mo (jkw) e Firaawna : caggal jaabowol Haaruuna, Firaawna ñaanti galle mum laamorɗo haa yooɗi, o yaltini cuɗaari leeso makko o noddi hoohooɓe makko annduɓe e huunde e koreeji makko, o darni Haaruuna bannge makko ñaamo, haamaan bannge makko nano. O addi Annabi Muusaa. Heddii, bani Israyiilnaaɓe ina mbiya “hannde kam o jogori ko wareede, ɗum kam sikke alaa heen.” Ndeen Annabi Muusaa darnaama e yeesoo Firaawna, Firaawna naamndii mo, wiyi mo : “aan holi aan ?” Annabi Muusa wiyi mo “miin ko mi maccuɗo Alla, ko mi nelaaɗo mum kaaldiiɗo mum.” Firaawna wiyi mo : “aan Muusaa ko a maccuɗo am, ɓiyi maccuɗo am.” Annabi Muusaa wiyi mo : “Alla ɓuri teddude, deweteeɗo alaa so wonaa oon. Yo Alla sur, nde laatotoo-mi ɗumɗoon.” Firaawna wiyi mo : “joome oo, hol mo o nel maa feewde e mum?” Annabi Muusaa wiyi mo “nelal ngal fayi ko e maa, aan e yimɓe Misra.” Firawna wiyi mo “ hol ko neliree-ɗaa?” Annabi Muusaawiyi mo “ yo mi wiye, deweteeɗo alaa so wonaa Alla mo alaa denndidiiɗo hono Muusaa ko maccuɗo makko, ko nelaaɗo makko, ooɗoo mawni am Haaruuna wonndi ko e am kanko e hooree makko ko o nelaaɗo feewde maa.” O heɓɓitii kanko Muusaa, o wiyi “Haaruuna jippo ɗo ngon-ɗaa ɗoo njettinaa nelal joome”, Haaruuna (jkw) jippii e jooɗorde nde jooɗinoo ndee, o wiyi “eehey maa Firaawna! Minen ko min nelaaɓe joome feewde e maa mbele oɗon ngoongɗina Alla gooto, oto ndenndidinee e makko hay huunde.” Ndeen Firaawna nanii ndeen daande nde Haaruuna haali tan, o wutti foofaandu mawndu sanne ngam mettere e weemo weemo. Waɗi noon ko Haaruuna ko e yimɓe ɓe o ɓurnoo hoolaade jeyanoo, omo hokki ɗum galle mawɗo no feewi, alaa ko wattinta so wonaa tikkande mo. Firaawna wiyi jaagorgal mum Haamaan “ɓoortu kala ko woni e Haaruuna to bannge comci.” Ɓe ɓoori Haaruuna kañum fof ha o laaɓi, hay huunde heddaaki e makko so wonaa tuuba makko. Muusaa ina joginoo wutayel, o itti ɗum, o totti mawniiko yo ɓoorno. Firaawna wiyi Haamaan “ummo, yahdu e maɓɓe nganndinaa ɓe ɓure am e ko ngon-mi, e golle ɗe ngollii-mi no mbayi yooɗde. Haamaan ƴetti Muusaa e Haaruuna o nawi ɓe to galle makko, ngam waajaade ɓe. Nde ɓe njettii, o teddini ɓe, o newnani ɓe geɗe kala, ɗum fof ko yo ɓe ɗoofto Firaawna. Kamɓe ɗiɗo ne, ɓe ngoni e waajaade mo ngam o waɗta rewde Alla maɓɓe. Kono gooto e maɓɓe fof ronki waawnude goɗɗo oo e ko yiɗi koo.
Caggal ɗuum, Firaawna addi ɓe e laawol ɗiɗmol e yeeso mum o wiyi Muusaa e haala Alla toowɗo oo “mbele wonaa ko miin neh maa e nder amen gila njibine-ɗaa, ñiiɓ-ɗaa e amen, nguurndam maa duuɓi e kitaale” simoore, yimooɓe, kaawise :18 Annanbi Muusaa jaabii mo e haala Alla kaa, wiyi mo : “a golliima golle maa ɗe golli-ɗaa ɗee, ndeke aan ko a keefeero (19)”. O wiyi “mi golliima ɗum ma a taw miin ko mi majjuɗo (20)”. Muusaa wiyi mo e haala Alla “dog-mi oon saanga nde kul-mi joomi am, o hokki mi laamu, o waɗi mi e nelaaɓe”. Simoore yimooɓe, kaawise :21. Annabi Muusaa wiyi “eehey maa Firaawna, a waɗii Israayiil-naaɓe maccuɓe maa, aɗa hirsa ɓiɓɓe maɓɓe, aɗa hoyna rewɓe maɓɓe.” Firaawna ina jooɗii ina tuggorii bannge, omo tikki, o wiyi Muusaa “hollu am kaawise, so tawii aɗa wonndi e goonga.” Annabi Muusaa mo (jkw) weddii sawru ndu joginoo e junngo mum nduu “ndekete yoo ko ɗum baajol leydi peeñngol” simoore yimooɓe, kaawise : 32, Ndeen Firaawna e wonndiiɓe mum njiyii ɗum tan, ɓe ndogi kamɓe fof, waɗi noon ko ɓe njiyii ɗoon ko ɓe meeɗaani yiyde e gite maɓɓe, etee ko Firaawna e hoore mum adii dogde nde heddiiɓe ɓee ndewi heen. Firaawna heɓɓitii wiyi : “ooɗoo noon ko ñenngotooɗo mawɗo woni ɗoo, alaa e sago o haɓee so wonaa ɗuum, o tampinat yimɓe no feewi.” Caggal kaaɗoo haala ka Firaawna haali, o felliti haɓde e Annabi Muusaa (jkw), o noddi wileeɓe maɓɓe kala, o fodani ɗum en jawdi ndi hay gooto meeɗaani yiyde e oon yonta, yo ɓe ngar ɓe mbaɗda e Annabi Muusaa kawgel ñenngi. So ɓe pollii Annabi Muusa, denndaagal ko ɓe podanaa koo, ɓe keɓat ɗum. Oon ñalnde ko ñalawma ñaantungal. Ndeen wileeɓe ɓee ngarii, ɓe ndenndini ɓoggi e cabbi haa heewi, ɓe mbaɗi kala hakkunde ɓoggi ɗiɗi sawru, hakkunde cabbi keewɗi fof ɓoggol, ɓe noddi yimɓe wuro ngoo fof ɗo gootel yantude e yimɓe gure gonɗe saraaji wuro ngoo fof, yo tawtore geɗe ɗee. Annabi Muusaa e Haaruuna, kañum enne, yimɓe mum en fof ngari tawtoreede ko waɗatee koo. Wileeɓe Firaawna ngadii fuɗɗaade, ɓe mbaɗti cabbi ɗi e ɓoggi ɗi ɓe lelnunoo fof barooɗe laadooje. kañƴe fof eɗe njaha e ɗe pilondira e koye majje, gooto e maɓɓe kamɓe wileeɓe ɓee, nadde wootere ina wonno ɗoon, o waɗi heen daasi haa heewi, Firaawna e jaagorɗe mum ina njooɗii ina ƴeewa ina moosa, ngam yiyde ɗee barooɗe laadooje na piilondirta e koye mum en. E no Alla wiyiri e nder Ɓuraana tedduɗo, “ɗum dillini fittandu makko, ngam hulde Muusaa” Alla toowɗo oo lonngini Muusaa, o wiyi mo : “oto hul ko aan woni dow ! Weddo ko woni e ñaamo maa ngoo koo, maa ɗum alɓo kala ko ɓe peewni”, simoore ɗaaha, kaawise : 78-79 Muusaa weddii sawru mum nduu, ɗum wonti laadoori ndi koye jeeɗiɗi, ndi ñaami denndaangal cabbi e ɓoggi e goorooɗe gonnooɗe ɗoon e cuɗaaje yimɓe. Firaawna e jaagorɗe mum, ina ndarii e dow tulde mawnde ina ndaara, mboddi ndii, nde gayni ñaamde kala ko wonnoo ɗoon e goorooɗe e cuɗaaje, ndi waɗtindi ko roontaade endi fayi e yimɓe. Ndeen Firaawna en cooyniima endi ara tan, ɓe ndogi. Bileejo mawɗo ina wonnoo ɗoon e nder wuro ngoo, ko gumɗo, o naamndii ɓe, o wiyi ɓe “mbele sawru nduu nde arti ndee, on nanii endu fuufa?” ɓe mbiyi “alaa, ndu wayi tan kono ndu waynoo, ndu waylaaki nih.” O wiyi “ɗum, sinno ko mbileewu wonnoo, ndu fuufat. Ndeke, oo ina goongɗi etee ko o nelaaɗo”.
Jibriil Muusaa Joop
Ine jokki


text:
Ko laamu IBk liɓaa e jooni ko lebbi 10, caggal kawre nder nderiije e fawaade e no wallidiiɓe Mali njiɗir-noo, ɓe cuɓii-ma Bah Ndaw yoo ardo laamu hakkundeewu nguu ɗoon e lebbi 18 woni daawal ngal ɓe nanondir-noo, Bah Ndaw suɓii-ma MWaan ardinii-ɗum jaagorɗe Mali, MW ɓe halfini jaagorɗe ɗee ɓe ngonaa jom en hummpito e ardaade jaagoɗe. Nde wonnoo ko mooɓondiral pelle e lanndaaji e goomooji woni M5 ndenndi ɓitti ibk haa woni sabaabu o ittaa e laamu. Taweede ngal mooɓondiral M5 won hen jannfiiɓe njanti e laamu nguu, won kadi hen ɓe njaɓaani yantude e laamu nguu, ko e ɗum ɓe njokki ñiŋondirde haa nde nji’ɗen gardo jaagorɗe Mali MW yoppi golle ñande 14 Duujal hit 2021 ndee, ñande mum kadi Bah Ndaw hesɗitini hoolaare mum e dow makko, kadi hollii wi’de maa ɓe mbaaw waɗde suɓngo gardo leydi ndiI hawroya e daawal nonondirangal ngal.
Taweede ɓe ngollii lebbi 8 alaa fuf ko ɓe kolli ɓiɓɓe malinaaɓe ko ene ɗaminoo maa ɓe mbaaw waɗde e lebbi 10 keddii-ɗi e daawal maɓɓe ngal, e taweede kala kalfinteeɗo jaagorgal Mali jom mum ine hokkee miliyoŋaaji 30 haa waawa sorgoraade hoore mum, e taweede laamu hakkundeewu heewani tawreede ngalu, e taweede yimɓe M5 ɓe njahdaano e laamu nguu ɓee ene ɗaminii maa keɓ jaagorɗe, taweede eɓe ɓuri yiɗde yoo lomto Sarɗiyaŋkooɓe Mali ɓee (CNT conseil national de transition) itte, haa heewɓe keƴnee ɗoon, e taweede pelle winndereyaŋkooje ɗee fuf ene keɗii e laamu Mali nguu no anniyii yuɓɓinirde suɓngooji ɗii, e taweede ñande fuf lesdi ndii ene ɓeydii iwde e juutɗe laamu nguu, e taweede kadi ɗo Mali yahretee hannde ɗoo ene ndaara wayde no tuuba Kaahaango nih: Henndu seeka baŋge, Kaahaango seeka baŋge, tuundi e tenɗi ceeka baŋge, Kaahaango hillaaka, kono koreeji mum ene kersiri-ɗum » e taweede konuŋkooɓe dowrowɓe Mali ɓee e Keewal mum en ngontii dawriyaŋkooɓe e ardiiɓe jaagorɗe e goomuuji ɗiɓe ngalanaa hummpito, ɓe njejjitii ko malinaaɓe ɓuri yiɗde hannde ndee ko Ndeenaaka
E taweede dawriyaŋkooɓe Mali ene kaajaa laamu yaajngu e jaagorɗe (Gouvernement élargie) haa yimɓe ɓee fuf keɓa geɗal mum en, e taweede feɗde mooɓondiral gollooɓe e genndi Mali ɓee puɗɗii murtere mum en yoppude golle hannde 17/05/2021, Sii tawii ko noon fii way waɗde eɗen ɗaminii kala ɓe peccaaki jom mum en njahdata e jaagorɗe kese garooje ɗee, mbele moni fuf kadi waawa feccaade, ɗum ne ko maa ɓe cosa fotde jaagorɗe 35 haa 40 jaagorgal, ɗoon noon woni ɗo mbi’ɗen Mali fasii kono uuraani, malla Mali wayii no tuuba Kaahaango nih.. Yoo Geno ittan men ɗee caɗeele.
MAB